Leitzan jokatuko duen azken jardunaldian mailaz igotzeko aukera izanen du Aurrera Futbol Taldeak

Gure Txokoako talde nagusia kopako finalerdietarako sailkatu da penaltietan eta Beti Gazteko kadeteek Gipuzkoako Ohorezko Mailara igotzea lortu dute

Eskualdeko kirol talde batzuk denboraldiko lanak bukatu dituzte. Bertze batzuk azken txanpan sartuak dira, bere helburuak betetzeko itxaropenekin. Erraterako, Aurrerako futbol talde nagusiak Leitzan jokatuko du mailaz igotzea heldu den asteburuan. Garaipena aski izanen du hori lortzeko. Doneztebek, aldiz, itxaropen hori galdu du asteburu honetan etxean galduta. Kopan ari diren futbol talde nagusienei dagokienez, Baztanek ezin izan zion buelta eman Azkoienetik zekarren emaitzari eta akitutzat eman du denboraldia. Berako Gure Txokoa, aldiz, Gipuzkoako Erregionaleko kopako finalerdietan sartu da, penaltietan irabazi ondotik. Kategoria ttikiagoetan, Beti Gazteko kadeteek Gipuzkoako Ohorezko Mailara igo dira.

FUTBOLA

Gipuzkoako Ohorezko mailan

Zarautz 4 - Beti Gazte 1 (Andoni Riopedre)

Nafarroako Preferente mailako Federazio Kopako final zortzirenetako itzulia

Baztan 2 (Asier Lizartza eta Luis Iturriria) - Azkoien 2. Baztandarrak kopatik kanporatuak eta denboraldia akitua.

Gipuzkoako Erregionaleko lehen mailako kopako final laurdenak

Gazte Azkuene 1 - Gure Txokoa 1 (Alain Morcillo). Penalti jaurtiketetan lortu dute aitzinera egitea beratarrek, Andoni Martinez, Alain Morcillo, Jon Irazoki, Unai Iparragirre eta Iñaki Eskuderoren golen bidez.

Nafarroako Erregionaleko lehen mailan

CD Salesianos 1 – Aurrera 2 (Joanes eta Daniel)

Doneztebe 1 (Irail Zestau) – UCD Burlades 3

Gipuzkoako jubenilen ohorezko mailan

Beti Gazte 3 (Urki Txoperena, Ibon Txoperena eta Jon Ubiria)– Hondarribia 1

Nafarroako jubenilen bigarren mailan igoera fasea

CD San Adrian 2 – Doneztebe 1 (Jon Belarra)

CD Alesves 3 – Baztan 2 (David Suarez eta Luis Urrutia)

Gipuzkoako kadeteen lehen mailan, igoera fasean

Touring B 2 - Beti Gazte 7. Bigarren izan dira lesakarrak eta honenbertzez, Ohorezko Mailara igoko dira.

Gipuzkoako kadeteen lehen mailan, kopako final laurdenak

Urola 2 - Gure Txokoa 1 (Jimmi Joel)

Gipuzkoako infantilen lehen mailako kopan

Gure Txokoa 8 (Jokin Telletseak 4, Iraitz Iñigok 2, Beñat Arraztoa eta beraien atean) – Oiartzun 0

Nafarroako infantilen lehen mailan

JD San Jorge 6 – Doneztebe 1 (Enaitz Iriarte)

Baztan 2 (Gilen Querier-en golak)– CD Lezkairu B 2

Nafarroako infantilen bigarren mailan

Baztan 0 – CD Ardoi A 0

Neskak, futbol-8 Nafarroako ligan txapeldunen fasea

Beti Gazte 1 (Paula Artieda) – CD Amigó 2

ESKUBALOIA

Alebin mixtoa

Erreka A 9 - Erreka B 7

Alebin neskak

Erreka 11 – BM Ardoi 5


Robert Redforden hondoratzea, Robocopen aurka

Robert Redford, bera protagonista bakar duen pelikula berrian, Robocop 80ko hamarkadako ikonoa eta, aste honetan ezinbestean, maitasuna, ikuspegi fantastiko, umorezko edo dramatikotik, pantailetan.

"All Is Lost"en, Robert Redford beteranoa Ozeano Barean hondoratzen den ontzi bateko bidaiari bakarra da.

Ez dago elkarrizketarik eta lanaren zama osoari Redfordek berak eusten dio, giza biziraupenaren aldeko pelikulan.

Mark Helprinen eleberri batean oinarrituta, "Winter's Tale" lanak lapur baten eta emakume eder baten arteko maitasun harremana kontatzen du: protagonistak denboran zehar bidaiatu beharko du, maitasun hori berreskuratzeko.

Akiva Goldsmanen lehen filma da zuzendari gisa, aurretik "A Beautiful Mind"en eta beste zenbait lanetan gidoilari ibili eta gero. XIX. mendetik gaur egunera saltoka dabilen maitasunezko istorio fantastikoko protagonistak Colin Farrell eta Jessica Brown Findlay dira.

Robocop zientzia-fikzioaren klasikoa pantailetara heldu da berriz, 27 urte geroago. Jose Padilha ("Tropa de élite") da zuzendaria, Hollywoodeko proiektu batean lehenengoz, eta Joel Kinnaman, Gary Oldman eta Michael Keaton ditu ondoan.

Detroiten, 2028. urtean, Alex Murphy polizia zauritu dute. Haren bizitza salbatzeko, OmniCorp teknologia robotikoko enpresak gizakiaren eta makinaren arteko hibridoa sortuko du.

"Alabama Monroe"k Eliseren eta Didierren istorioa kontatzen du: zazpi urte daramatzate elkarrekin maiteminduta, eta bizimodu zoriontsua dute, baina alaba gaixotu egingo zaie, eta dena hankaz gora jarriko da batak eta besteak jarrera ezberdina izango baitute zoritxarraren aurrean.

Johan Heldenberghen antzezlan dramatiko batean oinarrituta dago "Alabama Monroe", eta Belgikaren ordezkaria izango da Oscar sarien hurrengo galan, atzerriko film onenaren atalean.

Umorea eta amodio afera zoroak: hori agintzen du "Sólo para dos" espainiar, argentinar eta venezuelar filmaren promozioak. Roberto Santiago da zuzendaria.

"Sólo para dos" Margarita uhartean gertatzen da, bikoteentzako hotel batean. Gonzalo eta Valentina bertara helduko dira, haien arteko harremana berpiztu nahian, eta lehenengoz bertan bikotekiderik gabe izena eman duen bezero bat aurkituko dute.

"Bajo un manto de estrellas"en, Almagron (Ciudad Real) elizgizon talde batek kleroaren aurkako borrokan ari direnei aurre egin beharko die, 1936ko altxamenduaren ostean.

Manuel Aguilar, Luis Fernandez de Eribe eta Sergio Raboso aktoreak dira espainiar istorio tragiko honetan domingotarrena egiten duten aktoreetako batzuk.

"Kuma" lanean, Mustafaren bigarren emazte izateko Turkiatik Vienara joaten den emakume baten, Aysren, istorioari begiratzen diote. Zail egingo zaio Austriako hiriko bizitzara egokitzea, eta Fatmak, Mustafaren lehen emazteak, lagundu egingo dio.


Urnieta Dantzan jaiaren X. edizioa

Gezurra badirudi ere, hamar urte pasa dira, 2007. urtean, Egape ikastolako dantzarien guraso talde batek bultzatuta “Egape Dantza Elkartea” sortu zenetik , bertako dantza taldeari bultzada eman eta plazaratzeko asmoarekin, eta horixe da hain zuzen aurten ospatzen dena, elkarteak antolatu zuen lehenengo jardueraren 10. urteurrena. “Urnieta dantzan” jaialdiaren 10. urteurrena.

Elkartearen sorreratik, Egape ikastolako dantzarien gurasoen babesa eta ahalegina ezinbestekoa izan zen. Elkartea, ilusioz betetako 76 bazkideren martxan jarri ahal izan zen.

Aipamen berezia egitea merezi du, hamar urte hauetan bidelagun izan dugun Edu Muruamendiarazek, dantzariak motibatzeko eta euskal dantzarekiko zaletasuna zabaldu eta indartzeko egin duen lan eskergagatik.

Elkartea sortzera bultzatu gintuzten helburuak gaur egun ere indarrean jarraitzen dute: gure kultura, ohiturak eta tradizioak kaleratzea; Euskal Herrian ditugun dantza ezberdinak ikasteko eta erakusteko aukera izatea; eta aldi berean, tradizioan oinarritutako pausoekin sortutako koreografi berritzaileak jendaurrean eskaintzea.

Euskal dantza tradizionalen inguruan uztartutako berrikuntzen bidez, koreografia ikusgarri eta berritzaileak lortzen dituzte Egapeko dantzariek, eta aldi berean, nortasun propioa ematen dio taldeari. Taldearen ezaugarri berezi hau da, hain zuzen ere, jendeak gehien eskertu eta txalotzen duena.

Bestetik, Egape Dantza Taldearen presentzia eta parte-hartzea herriko ekintza, jai eta ospakizunetan areagotzen joan da urteak pasa ahala. Ia-ia ezinbestekoa bihurtu delarik Urnietako jai-egutegian. Bestalde, herritik kanpo, dantza taldeak eskaini dituen koreografi berritzaileak harrera ezin hobea izan dute.

Gaur egun, Egape Dantza Taldeak indar handia du. Berrehun dantzaritik gora ditu, adin guztietakoak (lau urte txikienek, eta hirurogei paseak helduenek). Txikien taldeak, gazteen taldeak, baita helduen talde bat ere, guztira 13 talde ari dira euskal dantzak ikasi eta eskaintzen.

Guzti honen ondorioz dantza taldea sendotzen ari da urtetik urtera. Datu zehatzak ikustea besterik ez dago. Jaialdiaren lehenengo ekitaldian 5-13 urte bitarteko 120 dantzari irten ziren plazara; Hamar urte beranduago, aurten hain zuzen, 4-60 urte bitarteko 230 dantzari arituko dira dantzan. Kopurua, beraz, bikoiztu egin da Urnietako "Marizulo" antzelanerako sortutako "Koda", Egapeko dantzarien ereserki bihurtu den pieza, guztiak batera dantzatuko dutelarik.

Lantaldeari dagokionez ere, beste horrenbeste esan genezake, hasieran, elkarteko lan taldea sei kiderekin osatu zen, baina, lan-talde egonkor hau, urteak pasa ahala ugarituz joan da eta dagoeneko hamabost dira buru-belarri lan jarrai horretan ari direnak. Nabarmentzekoa da, baita ere, "Urnieta dantzan" jaialdian laguntzen eta parte hartzen duten guraso eta dantzazale guztien lana. Aipamen berezia merezi du Txanbolin txistu bandak, jaialdi guztietan beti prest agertu delako.


Durangoko udal batzordeak publikoak izango dira aurrerantzean

Durangoko Udalean egiten diren batzordeak publikoak izango dira aurrerantzean. Horrela onartu zuten azkeneko osoko bilkuran, EH Bilduren ekimenari alderdiek babesa emanda, PPren abstentzioa kenduta. Beraz, hemendik aurrera, sektoreka garatzen diren batzorde horietara joan ahalko dute herritarrek. Hori bai, entzule lez parte hartu ahalko dute bakarrik, udalak kontrakorako bestelako arrazoirik ikusten ez badu behintzat.

Onartutako mozioaren arabera, batzordeen datak eta gai-ordenak webgunean publikatuko ditu udalak, eta burutu ostean, jasotako aktak ere bai. Edozein herritar edo eragilek parte hartu ahalko du entzule lez, eta horretarako, aurrez baimena eskatu beharko du. Gainera, gaiak herritar edo elkarteren bati eragiten badio, batzordera gonbidatzeko konpromisoa hartu du udalak. Lehendik ere, dagoeneko, aukera hori erabili izan dute udalean zenbaitetan.

Udalen euskal lege berriak batzordeak publikoak izateko aukera eskaintzen du, eta hori baliatuta aurkeztu du ekimena EH Bilduk.

Ekarpenik ez

EH Bilduren ekimenari gehigarri bat aurkeztu zion Herriaren Eskubidea alderdiak. Herritar batek, aurretiaz eskatuta, ekarpenak eta proposamenak egiteko aukera jasotzea zen ideia. Baina, kasu honetan, EAJk eta PSE-EEk aurka bozkatu zuten, eta PPk abstentziora jo zuen berriro.


Bardean ere prestatzen da gerra

Edurne Elizondo

Soka luze batek lotzen ditu Bardea eta gerra sufritzen duten herrietan jaurtitzen dituzten bonbak; Erriberako azpiegituran eta gisakoetan probatzen baitituzte gero herri horietan lehertzen diren gailuak. Soka luze horrek berak lotzen ditu, gainera, Bardea eta sorterritik alde egiten duten milioika migratzaileak; bonbak atzean uzteko, edo iparraldeko herriek hegoaldekoetan eragindako espoliazioak bultzatuta egiten baitute ihes.

Soka hori mozteko beharraz hitz egiteko mahai ingurua egin du Bardea Libre plataformak, Iruñean. Igandean, gainera, manifestazioara deitu du, Tuteran. 12:00etan hasiko da protesta, Erriberako hiriburuko Foruen plazan. Bonbak eta Nafarroa lotzen dituen tiro eremuko soka behin betiko moztu nahi du Bardea Libre plataformak. “Ez hemen, ez inon ez dugulako gerrak prestatzeko azpiegiturarik nahi”, nabarmendu du Iñigo Jurado plataformako kideak.

1951. urtetik dago martxan Bardeako tiro eremua. Azpiegitura horri eusteko azken kontratua, hogei urterako, 2008an sinatu zuten Bardeako Komunitateko Batzar Nagusiak eta Espainiako Gobernuko Defentsa Ministerioak, 210 milioi euroren truke. Datorren abenduaren 31rekin batera, kontratu hori modu automatikoan berrituko da, bertze hamar urtez. Aldaketa bakarra Bardeako Komunitatean bat egiten duten erakundeek jasoko duten ordainaren kopurua izanen da: bikoiztu eginen da. “2008. urtetik, zazpi milioi euro jaso dute erakundeok, urtean; hemendik aurrera, berriz, bikoiztu eginen da kopuru hori, eta hamalau izanen dira”, azaldu du Andoni Romeok, Alternatiba Antimilitaristako ordezkariak.

Bardeako Komunitatean hemeretzi udalerri daude, Erronkariko eta Zaraitzuko ibarrak, eta Olivako monasterioa; denera, 22 erakunde, alegia. Bakoitzak 108.000 euro inguru jaso ditu, urtean, azken urteotan, Bardea Libre plataformako kideek agerian utzi dutenez. Bardeako Komunitateak berak ere jasotzen du zati bat.

Diru hori ez du ongi kudeatu erakunde horrek, ordea, Kontuen Ganberak txosten batean salatu duenez. Bardeako Komunitatearen gastuak ikertu ditu Kontuen Ganberak, eta ondorioa da Bardeako Komunitateko kideek dirua “xahutu” egin dutela. 2006tik 2012ra, adibidez, Egipto, Argentina, Senegal eta Costa Ricara egin zituzten bidaiak Bardeako ordezkariek. Egiptora 34 pertsona joan ziren, eta 64.000 euro gastatu zituzten. Senegalera, berriz, 29, eta 72.000 euroren gastua izan zuen bidaiak.

2001eko aukera galdua

Bardeako Komunitateko Batzar Nagusiari egin dio so Bardea Libre plataformak, erakunde hori delako tiro eremua alokatzeko kontratua sinatzen duena. Julian Isla da egungo presidentea; aurretik, eta, urte luzez, Jose Antonio Gaiarre izan zen kargu horretan. “Pribatuan, bai eta jendaurrean ere, Gaiarrek onartu zuen tiro eremuaren aurkako mugimenduak mesede egiten ziela, horrek ekartzen zuelako ordain gisa jasotako diru kopuruak gora egitea”, erran du Romeok.

Alternatiba Antimilitaristako kidea duela hogei urte baino gehiago hasi zen Bardeako tiro eremuaren aurka lanean. 2001. urtean, borroka hori irabaztekotan izan zirela gogoratu du. “Urte horretan berritu behar zuten kontratua; lauzpabost urte lehenago hasi ginen gaia jorratzen. Bardea Armagabetua izeneko plataforma sortu genuen, eta herri mobilizazioa lantzen aritu ginen”. Romeok uste du huts egin zutela ez zirelako gai izan borroka erakundeen esparrura eramateko. “Ez genuen asmatu udalekin lan egiten; berandu hasi ginen gaia haiekin jorratzen”. Azkenean, 2001ean, zazpi urterako sinatu zuten kontratua Espainiako Gobernuak eta Bardeako Komunitateak, orduko 600 milioi pezetaren truke.

Martxan jarraitu du urteotan guztietan Bardeako tiro eremuak. “Egunero ari dira ariketak egiten, Bardeako Komunitatearen webgunean edo hedabideetan jarduera horren berri ematen ez badute ere”, zehaztu du Iñigo Juradok. Bardeakoaren gisako tiro eremu bateko jarduerak ondorio zehatzak ditu, eta horiek jarri dituzte mahai gainean Fernando Armendarizek eta Beatriz Villahizanek. Giza eskubideen auzian aditua da Armendariz, eta argi eta garbi erran du: “Bardean eta gisako azpiegituretan benetako gerra prestatzen da. Giza eskubideen urraketen %60 armen bidez egiten dituzte, eta armak tiro eremuetan probatzen dituzte. Gaur egungo gerretan herritarrak militarren jomugan dira”.

Siria eta Yemen aipatu ditu gerrek ekartzen duten suntsiketaren adibide gisa. “Sirian, herritarren erdiak egin dute ihes herrialdetik kanpo; Yemenen, berriz, 6.000 herritar hil dituzte jada, eta 50.000 zauritu. Herrialde barruan toki batetik bertzera mugitu behar izan dute hiru milioi pertsonak”. Espainiako Gobernuaren ardura nabarmendu du: “2015ean, Espainiak 400 doitasun bonba inguru saldu zizkion Saudi Arabiari; armak bidaltzen jarraitu du geroztik: 2015etik 2017ra saldutako armen truke 932 milioi euro jaso ditu”.

Bonbak “ongi hiltzeko” probatzen dituzte tiro eremuetan. Horixe nabarmendu du Armendarizek, eta, horregatik, hain zuzen ere, igandean “Tuterako karrikak betetzera” deitu ditu herritarrak. “Jendeak sorterritik egin behar du ihes, armen negozioak aurrera egin dezan”, bukatu du.

SOS Arrazakeria erakundeko ordezkari Beatriz Villahizanek ihes egiten duten horiei egin die so bere solasaldian. Bonben ondorioz edo bertze edozein kausa dela-eta ihes egiten dutenei, hain zuzen ere. “Migratzaileen eta errefuxiatuen arteko bereizketa maltzurra da. Gakoa da Europak ez duela nahi bere gain hartu jendea bere sorterritik aterarazten duten arrazoien ardura”. Migrazioen inguruko “begirada zabala” eskatu du, ondorioz, Villahizanek, eta gogoratu du herritar orok baduela migratzeko eta nahi duen tokian bizitzeko eskubidea. “Eskubide horrek balio zuen europarrok mugitzen ginenean, baina, orain, gurera etortzen direnean bertze hainbat herritatik, hutsean uzten dugu”. SOS Arrazakeria taldeko kideak erantsi du gerrak ez direla bakarrik hegoaldeko hemisferioko herrialdeetan gertatzen: “Europa, nahi ez duen migrazioaren aurka ari da gerra egiten”.

Nahi ez duena. Horixe da bertze gakoetako bat, Villahizanen erranetan. “Egungo garapen eredua ez da iraunkorra, eta badu baliabideen espoliazioari eusteko beharra; behar du mugituko den langileria, zaurgarria, arautu gabekoa. Horrek ekarri du hegoaldeko herrien independentzia prozesuak baldintza zehatzetan garatzea; prozesu horiek ez dira amaitu, eta hegoaldeko herriak kanpo zorren bidez lotu dituzte iparraldekoek. Ustez, iparraldeko herriek askatasuna eta demokrazia badute. Errealitatea bertzelakoa da: egungo ordenari eusteko, gatazkak eragiten dituzte, bertze herrietan egiten dituzten esku hartzeak justifikatzeko, eta herriok ustiatzen jarraitzeko”.

Dena aldatzeko lanean

Europako mugak “espazio militar” bilakatu dituztela salatu du Villahizanek, eta gainditzen dituztenentzat ere, egunerokoa ez dela erraza. “Nazioarteko babesa emateko hamaika oztopo daude; babes hori eskatzen duen pertsonak erakutsi behar du babes hori behar duela. Nafarroan, babesa eskatzeko lehendabiziko elkarrizketa lortzeko itxaron zerrenda bada; hamahiru hilabetez egon behar dute zain”. Hori guztia aldatzeko beharra nabarmendu du Villahizanek.

Eta hori guztia aldatu nahi dutelako ari dira Bardeako tiro eremuaren aurka lanean Bardea Libre plataformako kideak. Iñigo Juradok onartu du iaz sortu zirenean zehaztutako helburuetan ez dituztela nahi zituzten urrats guztiak egin, oraindik ere, baina lanean jarraitzeko konpromisoa berretsi du.

Herri kontsultena da oraindik bete gabe duten helburuetako bat. “Argi dugu herritarrei eman behar diegula erabakitzeko aukera”. Juradok azaldu du Nafarroako Gobernuan eta hainbat udaletan 2015eko hauteskundeen ondotik sortutako aldaketa giroak bultzatu zuela plataformaren sorrera. Lan egin nahi dute borroka “Nafarroa osora” zabaltzeko, eta auzia erakundeen agendetan jartzeko. Ari dira.


Makaldegitik arratsaldeko 15:00etan irtengo da Bilboko manifestaziorako autobusa

Sare mugimenduak, “Mugi daitezen harriak” lemapean, euskal presoak Euskal Herrira ekartzea aldarrikatzeko Bilboko manifestaziora joateko autobusa antolatu du. Izena emateko zerrendak Xaxi, Lanbroa eta Irunberrin eskuragarri daude.

Irteera: 15:00 Makaldegitik.

Itzulera: Eguneko autobusa ekitaldia amaitzean eta gauekoa goizaldeko 04:00tan.


Txaber Trojaola: 'Lehiaketa eta lana uztartzea oso zaila da'

Surflariak ireki berri duen surf eskolaren berri eman digu 'Hiru Erregeen Mahaia'n.

Txaber Trojaola izan da azken urteetan gure surflaririk onenetarikoa. Orain surf eskola sortu du.


Lau pertsona borrokan hasi dira eta N-1 errepidea trabatu dute Gasteizen

N-1 errepidean autoa gelditu dute, eta borrokan hasi dira laurak; ondorioz, 6 kilometroko auto-ilarak sortu dira.

N-1 errepidean, Gasteizen, lau pertsona ibilgailutik atera eta borrokan hasi dira, eta, ondorioz, 6 kilometroko auto-ilarak sortu dituzte, 18:00ak aldera, Irungo noranzkoan, Eusko Jaurlaritzako Segurtasun Sailak jakitera eman duenez.

Ertzaintzak laurak atxilotu ditu, bide-segurtasunaren aurkako delitu bat egotzita. Gainera, horietako batek ertzainei aurre egin die atxiloketaren unean.


Gasteizen, Bergaran eta Zarautzen banatu da bigarren sariaren zati bat

95.379 zenbakiari egokitu zaio Erregetako loteriaren bigarren saria, 750.000 eurorekin serieko.

Gasteizen (Araba), Bergaran eta Zarautzen (Gipuzkoa) Erregetako Loteriaren bigarren sariaren zati bat tokatu da. 95.379 zenbakiari egokitu zaio, 750.000 euro serieko. Zenbaki hau oso banatua izan da.

95.379 zenbakia Gasteizko 11 zenbakiko administrazioan saldu dute, Antso Jakitunaren kaleko 2. zenbakian; baita Bergarako Barrenkale kaleko 20 zenbakiko administrazioan eta Zarauzko San Frantzisko kaleko kioskoan ere.

Lehen saria 08.354 zenbakiak jaso du, bi milioi eurorekin serieko. Valentzian saldu da, Torrent herriko 3 zenbakiko administrazioan.

Hirugarren saria 85.073 zenbakiari egokitu zaio, 250.000 eurorekin seriek. Benetusserreko 2 zenbakiko administrazioan saldu dute, Valentzian


Geoparkeko bisitariek baserritarren lana errespetatzeko kanpaina jarri da martxan

Gero eta gehiago dira Geoparkeko bideetan mendi buelta egitera gerturatzen diren bisitariak, eta zenbaitetan arazoak sortzen dira ez delako baserritarren lana behar bezala errespetatzen. Arazoa larriagotu baino lehen, sentsibizilazio kanpaina bat jarri du martxan Geoparkeak. "Paraje hauek hain eder mantendu badira, neurri handi batean, gure aurrekoek eta geuk egindako lanari esker da. Harro gaude orain hainbesteko balioa aitortu zaiolako eta jendea erakartzen duelako; eskatzen duguna da bisitariak ere errespetatzea", esan du Santa Klarako Miguel Angel Manzisidorrek, inguruko baserritarren izenean.

BIDEOA: Behiengan abortoak eragiten dituen gaitza

Pikoteko Martin Etxabek azaldu duenez, asko dira markatutako bidetik irten eta Pikoteko labarraren bazter-bazterretik gora egiten dutenak. "Gero gora iritsi eta baserriko zelaietan sartzen dira, bideak errespetatu gabe". Andikara erreka amiltzen den puntuan desbideratzen da jendea Pikote aldera, eta leku hartan seinale bat jartzea eskatu dute. Ados agertu dira Geoparkeko eta Aldundiko ordezkariak. Autoekin ere arazoak ari dira sortzen, aparkatzeko lekua falta eta zelaian sartzen direlako. Eta txakurrekin ere badute kezka baserritarrek. "Behiek jaten duten belarretan egiten dute kaka, eta arriskua dago gaixotasun bat kutsatzeko. Gaixotasun horrek abortoak eragiten ditu eta dagoena gertatu dira kasuak".

Hori guztia kontuan hartuta, sentsibilizazio kanpaina bat jarri du martxan Geoparkeak. Leire Barriuso Geoparkeko kudeatzaileak azaldu du debekua baino nahiago izan dutela jendea informatu, kontzientziatu. " Mezu positiboak erabili nahi izan ditugu. Badakigu hau ez dela izango erabateko konponbidea, baina bai urrats bat". Informazioa duten panel batzuk jarri dituzte ibilbidean zehar, eta baserriko gaiak erabili dituzte euskarri modura: traktore gurpil bat, txakurraren etxola, belar-bolak, marmitak... Panel horietan baserritarren lanaren berri ematen da eta eskatzen zaio jendeari bideak errespetatzeko, zelaiak ez zapaltzeko edo txakurrak kontrolatzeko. Ulertarazi nahi zaio bisitariari baserritarra janari ekoizlea dela eta ingurua zaintzea oso garrantzitsua dela janari horiek kalitatezkoak izan daitezen.

Panelak jartzeaz gain, Geoparkeak bisitariei banatzen dizkien eskuorri eta bestelako argitalpenetan ere mezua zabalduko da, eta berdin turismo bulegoetan.


Turkiak ez du Khashoggiren DNArik aurkitu Saudi Arabiaren kontsulatuan

Turkiako kazeta baten arabera, kazetaria ito egin zuten eta, jarraian, substantzia bat injektatu zioten odola gatzatzeko, gorpua zatikatzerakoan, arrastoak uzteko arriskua murrizteko asmoz.

Saudi Arabiak Istanbulen duen kontsulatuan abiatutako miaketetan Turkiako Fiskaltzak ez du Jamal Khashoggi kazetariaren DNAren arrastorik aurkitu, Hürriyet Turkiako kazetak zabaldu duenez.

Turkiako adituek laginak hartu zituzten kontsulatuan eta kontsularen etxebizitzan, krimena izandako beste leku bat zelakoan. Gainera, kontsulatuaren hainbat auto ofizialetan ere miaketak egin zituzten. Laborategiaren analisiek argitu dutenez, lagin horiek ez dute Khashoggiren DNArik.

Hürriyet egunkariak agerian utzi duenez, kontraesana dago Turkiako eta Saudi Arabiaren Fiskaltzen bertsioen artean: lehenak dio Khashoggi itota hil egin zela; Saudi Arabiako Fiskaltzaren ustez, berriz, "lo-eragilearen dosi handi" baten ondorioz hil zen kazetaria.

Aipatutako egunkariaren arabera, Saudi Arabiak 15 agente bidali zituen kazetaria hiltzeko: lehendabizi, ito egin zuten eta, jarraian, substantzia bat injektatu zioten odola gatzatzeko, gorpua zatikatzerakoan, arrastoak uzteko arriskua murrizteko asmoz.


Amiantoaren

inguruko hitzaldia gaur Biterin

Ezker Batua Berdeak alderdiak antolatuta, hitzaldia izango da gaur Biterin. Bertan izango dute hizketagai amiantoak eragindako minbizi epidemia. Hizlariak izango dira Jesus Uzkudun, Euskadiko CCOOeko Lan Osasuneko arduraduna, eta Araceli Larios, Lan Medikuntzako Espezialista eta prebentzioko Auditorea. 19:00etan hasita.


Eskulan eta josten ikasteko ikastaroak Donezteben

Ezpelura Emakumeen Elkarteak antolatuta, bi ikastaro hastekoak ziren aste honetan Donezteben. Ikastaro horietako bat josten ikastekoa izanen da, eta astelehen honetan hasi eta heldu den martxoaren 31 bitarte iraunen du. 15:00etatik 16:30era emanen da Azkarreta etxean. Bertze ikastaroa, berriz, eskulanen ingurukoa izanen da, eta hau ortzegun honetan hasiko da. 63 orduko eskola izanen da, eta 15:00etatik 18:00etara emanen da, hau ere Azkarretan. Batean zein bertzean izena eman nahi duenak 606748798ra deitu.


Bigarren bikote finalista gaur erabakiko da Galarretan

Zeberio II-Ion eta Altuna I-Urrutiak jokatuko dute, jaialdiko bigarren partiduan. Ezkurra-San Miguel jada finalean dira.

Faustino torneoa azkenetan da eta gaur ezagutuko dugu datorren larunbatean Galarretan Ezkurra-San Miguelen aurka ariko den bikotea. Zeberio II-Ion eta Altuna I-Urrutiak jokatuko dute postu horren bila desenpateko partidua, 16:00etan hasiko den jaialdiko bigarren partiduan. Aurretik final aurreko bi partidu jokatu dituzte eta bikote bakoitzak bana irabazi du.

Altuna I-Urrutiak lehen porrota

Altuna I-Urrutia torneoko partidu guztiak irabazita zetozen, horietatik bi Zeberio II-Ioni (ligaxkan 39-40 eta lehenengo final aurrekoan 26-40). Baina joan den larunbatean Uharten jokatutako partiduan, gipuzkoarrek irauli egin zu-ten kanporaketa eta, 40-31 irabazita, finalean sar-tzeko aukera izango dute hirugarren partiduan. Irabazten hasi ziren arren (2-5, 3-8), Altuna eta Urrutia ez ziren aurrekoetan bezain fin ibili eta, beren akatsen eta Patxi Zeberioren partidu ona dela-eta (24 egindakoak), lehen partidua galdu zuten torneoan. Faustino torneoko finala larunbatean jokatuko da eta Ezkurra-San Miguel sailkatuta daude dagoeneko. Galarreta izango da finalaren eszenatokia.

Etxabe gaurko jaialdian

Gaurko jaialdian beste hiru partidu jokatuko dira, 16:00etan hasita: Gorriz-Aizpurua II/Martinez I-Martinez II; Agirresarobe-Etxabe/Uterga-Iriarte eta Zalakain-Badiola/Matxin IV-San Miguel.


Bertso afaria maiatzaren 22an

Amasako Gazteek, Villabonako Udalaren laguntzarekin, bertso afaria antolatu dute Amaia Agirre eta Aitzol Barandiaran bertsolariekin. Maiatzaren 22an, iluntzeko 21:00etan izango da hitzordua Amasako Uxo Toki elkartean. Afariko sarrerak Amasako Iturri Goxo jatetxean salgai daude 20 eurotan.


Arnasa hartu ezinda

Osakidetzako lehen arretako langileak grebara deitu dituzte biharko. Azken urteetan okertu egin dira haien lan baldintzak, eta ohartarazi dute nabaritzen ari dela herritarren osasunean.


Asturiasko ahotsak Altsasun

Asturiasko Granda abesbatzak kontzertua eskainiko du Altsasun. Ibilbide luzeko abesbatza da. 1979an sortu zen izen bereko herrian, Mateo Bullón Pérezen zuzendaritzapean. Gaur egun Policarpo Muñizek, ganbera-musika irakasleak, zuzentzen du abesbatza. Granda herriko abesbatzak errepertorio erlijioso eta profano zabala dauka. Kontzertu andana eskaini dute Asturiasen, baita penintsula ipar-mendebaldean ere, Galiziatik Kantabriaraino. Domekan Sakanara iritsiko dira.


Aurten EHUk segurtasunean hiru milioi euro gastatuko dituela salatu du Gaztesareak

Gaztesarea.net webguneak astero argitaratzen duen "Ostiralekoa" txostenean "3 3 milioi €: Segurtasuna ala errepresioa?" erreportajea kaleratu du. Bertan, EHUk 2005erako Ombuds enpresarekin 3.145.170 euroko kontratua duela jakinarazi du gazte komunikabideak. Gaztesareak kaleratutako datu eta ausnarketen arabera, Ombudsek erreleboa hartu dio Prosetenicsari "unibertsitateko disidenteak erreprimitu eta kontrolpean mantentzeko" lanetan. Bestalde, Gaztesareak EHUk "segurtasun enpresekin euskararen sustapenean baino bost aldiz gehiago xahutzen" duela azpimarratzen du. Bestelako zenbakiak ere eman ditu gazte komunikabideak: hurrenez hurren, garraioari 200.000 bat euro; euskararen sustapenari 674.500 euro; kultura sustatzeari 918.211 euro; kirolari, 1.323.944 euro; ikasleen antolakuntza, informazio eta ordezkaritzari, 858.789 euro. Argazkian (Gaztesarea.net), bideo kamera bat Gizarte eta Komunikazio Zientzien fakultatean.

Gaiaren inguruko berriak:

3 milioi €: Segurtasuna ala errepresioa? (Gaztesarea.net)


Aurreneko hiriburua izateko bidean

Udazkenean Euskal Herriaren estatusaz galdeketa egiteko sinadura kanpaina hasi dute Donostian. 400 batu dituzte lehen ekitaldian

Datorren urteko udazkenean Euskal Herriaren estatusari buruzko galdeketa bat antolatu ahal izateko, sinadurak biltzeari ekin dio Donostiako Gue Esku Dago dinamikak, Konstituzio plazan ekitaldi bat eginda. Gutxienez, Donostiako 18 urtetik gorako bizilagunen %5en sinadurak batzea du helburu, ondoren kontsultara deitu ahal izateko; hain justu, 7.879 firma. Urtarrilean, otsailean eta martxoan ariko da zeregin horretan GEDeko Donostia Galdeketa elkartea. Orain arte ez da halako galdeketarik izan euskal hiriburuetan; aurrenekoa litzateke, beraz, Gipuzkoakoa.

Ia bi orduko ekitaldia egin dute, hitzartzeekin eta musikarekin, eta 400en bat sinadura batu dituzte. Jende ezaguna bildu dute lehen sinatzaileen artean: Joseba Egibar EAJren GBBko presidentea, Amaia Almirall Donostiako EH Bilduko zinegotzia, Xabier Saldias abeslaria, Irati Elizalde kazetaria, Inaxio Kortabarria Realeko jokalari ohia, Donostiako ELAko eta LABeko ordezkariak... Maddalen Iriarte EH Bilduko legebiltzarkidea ere azaldu da ekitaldira, baina donostiarra izan arren ezin izan du sinatu, ez baitago bertan erroldatuta.

Donostiaren unea

«Herri bat gara, erabakitzeko eskubidea dugu eta herritarren garaia iritsi da», esan du Oihana Maritorena aurkezleak. «Hori dela eta, udalerri askotan galdeketa egin ondoren lehenengo hiriburuaren momentua iritsi da: Donostiarena. Gaur hasi eta udazkenean galdeketan bukatuko den bide polit honetan, Donostiako hiritarren parte hartzea oso garrantzitsua izango da. Pertsona bakoitzak asko eman dezake, baina hiri oso batek askoz gehiago eman dezake».

Martxo bukaera artean hainbat saio egingo dituzte gutxieneko sinadura kopurua lortzeko, hirigunean eta auzoetan ekinbideak eginda. Sansebastianak baliatuko dituzte, kasurako, kanpaina sustatzeko. Martxo bukaeran ikusiko dute galdeketara deitzeko moduan izango diren ala ez. Hala bada, kontsultako galdera eta data zehazteari ekingo diote elkarteko kideek.

2014ko apirilean izan zen halako estreinako galdeketa, Etxarri Aranatzen (Nafarroa), eta harrezkero denera 180 udalerritan egin dituzte. 177.000 lagun inguruk bozkatu dute.


Joan da erregina, gora erregimena

Nafarroako errealitate politikoaren begirale zorrotzenak ere nekez espero zezakeen atzoko ustekabea. Bi hilabete eta hamar egun igaro dira Barcinak Cadreitan ia alderdi guztiaren babespean eta Alberto Catalan arerioaren txalo artean, bere hautagaitza publiko egin zuenetik. Zer gertatu da bi hilabeteotan atzera egiteko? Gakoa alderdi barruan dago. Atzoko iragarpenak islatzen du orduko batasun irudia gezurrezkoa zela, eta atzetik isilpeko barne borroka zegoela. «Zuek konfiantza ematen badidazue, nirekin kontatu Nafarroako etorkizuna irabazteko», esan zuen abuztuaren 31n Barcinak. Konfiantza hori are gehiago urratu da; hainbeste, Barcina bera konbentziarazi baitute ez dela gai izango «etorkizuna irabazteko»; hau da, euren hizkuntzan, betiko boterea ziurtatuko dien gehiengoa lortzeko.

Duela bost urte, Miguel Sanzek UPNko presidente izateko bedeinkapena eman zionean Iruñeko Udalean pilatutako kapital politikoari itzal egingo zion inor ez zegoen alderdi barruan... Sanz bera salbu, jakina. Legealdi bakarrean kapital hori guztia xahutu du, neurri batean Sanzek berak gobernuan utzi zion ondare pozoitsuagatik. Zor publikoa gehien handitu den lurraldea da Nafarroa, Sanzen garaian itzalpeko bidesari bidez finantzatutako azpiegiturak eta sozietate publikoen kudeaketaren ondorioz. Nafarroako Kutxaren galeran Barcinak eta UPNko agintariek jokatutako funtzioak eta dieta eskandalagarriek herritarren sumina eragin dute, baita eskuineko boto-emaileen artean ere.

Barcinaren hutsegiteak ere nabarmenak izan dira. Ezgaitasun erabatekoa erakutsi du Parlamentuan gainerako alderdiengana hurreratzeko. Buruzagi politikoei maiz aurpegiratzen zaie errealitatetik at izatea, eta horren isla argiena izan zen, adibidez, Barcinak iragan urrian Nafarroaren egoerari buruzko eztabaidan azaldutako jarrera. Kontrako bidean doan gidariaren gisara, emaitza ekonomiko onak haren meritua ziren, eta txarrak oposizioaren errua. Legealdi honen hondarrean, giltzarri izan diren gaietan (aurrekontuak, zerga erreforma edo autogobernuaren defentsa) ez du urrats bakarra eman gainerako alderdiengana gerturatzeko. Haren ikuspuntutik, bi koalizio abertzaleak eta Ezkerra etsaia dira, eta ezin da haiekin hitz egin, eta, PSNren kasuan, gobernuaren hausturak pisu handia izan du legealdi osoan.

Haren hutsegiterik handiena izan da. Gehiengoa ziurtatzen zion alderdia, PSN, koalizio gobernutik bota zuen, eta erabaki horren oihartzunak gaurdaino iritsi dira. Ez da halabeharra haustura haren protagonistak gaur egun euren alderdietako hautagai ez izatea. PSN inoizko egoerarik zailenean utzi ostean, Roberto Jimenezek hanka eta erdi Madrilen du, Pedro Sanchezen zuzendaritza berrian. Barcinak, berriz, zailtasun politikoei aurre egiteko erresistentzia ahalmen handia erakutsi du (CAN auzia, 2013ko UPNren kongresua, Nieves auzia...), baina azkenean bera baino indartsuagoak dira Nafarroako eliteen irauteko asmoak.

Baina zergatik hartu du erabakia, eta zergatik orain?Barcinaren ezaugarri pertsonalen artean ez dago tamainako porrot bat onartzeko apaltasuna, eta, horregatik, ez da sinesgarria orain esatea bizitza pribatua berreskuratu nahi duela: «Ez dut erabaki hori hartu, inork eskatu didalako atzera egiteko». Bada, hori dirudi.

Zalantzarik gabe, fokuetatik kanpo mugimenduak egon dira, eta asteotako gertakariek ezkutuko egoera ulertzen laguntzen dute. Batetik, urrian Nafarroako botere egituran hain garrantzitsuak diren eragileek (UGTk, CCOOk eta CENek) protagonismoa berreskuratu dute, eta hala 545 milioi euroko planak nola iragan astean onartutako gizarte elkarrizketaren kontseiluak bide politiko bat markatzen dute: ororen gainetik, botere sistemari eutsi behar zaio. Espainiako ustelkeria erauntsia ikusirik, beste gobernuren batek Nafarroako ustelkeria eta faboreen trukeen kutxa irekitzeari beldur al diote?

Ezin ahaztu Muga de Belosoko bazkariaz. Urrian ere, Miguel Sanz eta UPNko beste buruzagiek PPk autogobernuaren aurka egindako eraso oldea zela eta, Barcinaren gobernuak izandako jarrera epela kritikatu zuten. Keinu soil horrekin ohartarazpen argia igorri zioten. Azken finean, Barcinak argitu gabe jarraitzen du hauteskundeei begira PPrekin zer egin, eta, maiatzeko bozei begira, Sanzek, haren taldeak, eta haien atzetik erregimenari zukua atera dieten beste presio talde horiek PSNren karta ikusten dute aukera bakar.

Barcinak dohain bat du. Jende asko bere aurka du. Hura gainetik kenduta eta Roberto Jimenez desagertuta, denak berdin jarraitzeko jokalekua prestatzen ari dira. Joan da erregina, gora erregimena!


Zer egin geinke jaixetan?

Laster hasiko gara aurtengo Ferixa Nagusikuak antolatzen. Iaz parte hartzia bultzatzia zan erronka eta ein batian lortu ginuan: kalian izan ziran eta jaixak (paella janian 500 lagun, erretiratu elkartiak herri bazkariko kafia banatu zeban, Ozkarbi eta Intxorta elkartiek salda jaixetako bi eguarditan, guraso elkartia hainbat ekintzatan lagun izan ginuan, gaztetxekuak eta espaloikuek be lagundu zeben).

Zer aldatuko zinuke jaixetan? Zer ekarriko zinuke barrixa?

Egin zure proposamenak.


Hirugarren asteko saioan Sestaoko lokalak lortu ditu boto gehien

1542 irakurlek bozkatu dute 'Lokaleroak' saioan Sestaoko lokalaren alde. Lehiaketa berria abian da jada: Basauri, Zumarraga eta Ondarroa, zein nahiago duzu? Parte hartu, sari potoloak daude jokoan!

Astero bezala, 'Lokaleroak' saioko lehiaketaren emaitzak jaso ditugu. Iragan astean Sestaoko, Tolosako eta Gernikako hiru lokalen artean zegoen lehia eta oraingoan Sestao izan da lokalik arrakastatsuena.

Dakizuen bezala, Gazteako irakurleok zarete lokalik dibertigarrienak aukeratzeaz arduratzen zaretenok eta parte hartzeko gure lehiaketan zuen botoa ematea besterik ez duzue egin behar.

Esan bezala, Sestao atera da garaile hirugarren asteko lehiaketan, Tolosako eta Gernikako lokalen aurretik kokatuta. Guztira, 1542 irakurlek bozkatu duzue lokal honen alde. Zorionak beraz sestaoarrei eta animatu laugarren saioko lokaleroak zuen botoekin. Sari potoloak daude jokoan, bai botoa ematen duzuenontzat zein lokal sarituentzat. Beraz, ez galdu denbora eta bozkatu zuen lokal gustukoenen alde: Basauri, Zumarraga eta Ondarroa.


Mikroerasoak

Humberto Ak'abal poeta guatemalarra hil zen astelehenean. Ak'abalek kitxeeraz idatzi zituen lan gehienak. Poemetan herri maiaren unibertsoa islatu zuen. Hogei hizkuntzatara baino gehiagotara itzuli dituzte.

Poetak hainbat sari jaso zituen. Halarik ere, Guatemalan prestigio handiena duena baztertu zuen. 2003an, uko egin zion Miguel Angel Asturias Guatemalako Literatura Sari Nazionalari, 1967ko Nobel saridunaren izena baitu. «Miguel Angel Asturias du izena. Meritu asko izan zituen idazleak, baina Indioaren Arazo Soziala tesia idatzi zuen, Guatemalako herri indigenak iraindu zituena. Eta ni herri horietako partea naiz». Herri indigenen aldarrikapenei lotu zitzaien Ak'abal. Naturarekin bat egin zuen. «Zuhaitzetako hostoek/ ahotsa tindatzen dute/ Horregatik/ txorien kantua/ berdea da».

Bere herriko kultura indigenaren aurkako erasoak salatu zituen Ak'abalek. Kitxeerak, haren hizkuntzak, milioi bat hiztun inguru ditu Guatemalan eta milioi erdi pasatuta Mexikon. Inon ez da hizkuntza ofiziala. Guatemalan hizkuntza nazionala da. Mexikon ere estatus hori du eta espainierak adina balio du. Teorian. Praktikan...

Euskarak baino hiztun gehiago ditu kitxeerak. Onarpen ofizial txikiagoa du, ordea. Eta alfabetizazio maila baxuagoa. Hala ere, euskarak ez bezala, kitxeerak elebakarrak ditu oraindik, batez ere herri txikietan. Asimilazioa ez da erabatekoa izan.

Gurean, aldiz, bai. Denak elebidunak gara hemen —euskaldunoi buruz ari naiz, noski—. Hori abantaila da, arma, herritar eta agintari askok euren nagusitasunari eusteko. Jadanik ez dute esaten «hable en cristiano», baina baztertzen segitzen dute haien hizkuntzaren inposizioaren kontra egiten dugunok. Gure etxean bertan. Euskara hutsez aurkeztu du EH Bilduk lege proposamen bat Eusko Legebiltzarrean eta tramitera onartzeko erabakia atzeratu dute bertan, espainierazko itzulpena eskuratu arte. Koalizioak salatu duenez, proposamenak erdara hutsez aurkezten direnean tramitazioa ez da atzeratzen euskarazko bertsioa ekarri arte.

Diskriminazioa ez da albistea izan. Harrigarria da zeinen azkar eta zorrotz identifikatzen ditugun egunerokoan hizkuntzaz haratagoko beste edozein eremutan izaten diren mikroerasoak. Harrigarria zeinen itsu, indarge eta erreflexu aldetik eskas gabiltzan hizkuntzaren ekologiari egindako mikroerasoez konturatu eta haien kontra egiteko. Errealitate linguistiko gordinarekin jokatzen dute erasotzaileek. Alde dute. Azken batean, euskaldun elebakarrik ez dago. Erdaldunak dira elebakar bakarrak. Hortik abiatuta, edozer da zilegi hizkuntzaren arloan.

Bozgorailutik espainieraz helarazten dizkigute mezuak lehen-lehenik, eta euskaraz jarraian, eta pozik gaude. Ez gara konturatzen euskara bigarren lekuan jartzea erdaldunen botereak emaniko opari sinboliko testimonial hutsa dela, haien burua eskuzabal agertzeko. Menpekotasunean, bigarren leku horretan tinko mantentzen gaituela. Lehen abisua euskaraz izateak emango lioke benetako balio erantsia hizkuntzari, baina horrela hutsaren hurrengoa da euskararen garrantzia komunikazioan. Noizko ahalduntze linguistikoa?

Itzulpenik gabe funtzionatuko luke Eusko Legebiltzarrak? Bai. Baldin eta kide guztiak euskaraz ulertu eta mintzatzeko gai izango balira. Bitartean, ez. Elebitasunaren onuraren tranpan segitzen dugu korapilatuta, espainiera baita benetan hizkuntza baliagarri bakarra. Zenbait legebiltzarkide euskaldunek barneratua dute hori. Beren agerraldietan bi hizkuntzak tartekatzen dituzte, baina askotan diskurtsoaren alde mamitsuena erdaraz ematen dute, mundu guztiak uler dezan. Apirilean 21. Korrika izango dugu. 2020an, 2. Euskaraldia. Zenbat mikroeraso jasoko ditugu bitartean?

Humberto Ak'abalek Pier Paolo Pasolini Nazioarteko Poesia Saria irabazi zuen, Italian. Munduari begiratzeko modu bat zuen, elkartasunean oinarrituta. «Jaio nintzenean/ bi malko jarri zizkidaten/ begietan/ nire jendearen minaren tamaina/ ikusi ahal izateko».


Etxeak konpontzeko eskatu dute Urteaga kaleko bizilagunek

Diote etxebizitzak ez daudela utzi zituzten moduan, duela ia lau urte.

Urteaga kaleko 29 zenbakiko bizilagunek euren etxebizitzak konpontzea eskatu dute. Ia lau urtez egon dira bizilagun horiek euren etxebizitzetatik kanpo Urteaga kaleko lanak egin behar zituztelako. "Otsailean jaso genuen eskutitz bat esanez gure etxeetara bueltatu gintezkeela, baina ez daude guk utzi genituen moduan: paretak zartatuta daude, kristal eta pertsiana batzuk apurtuta eta zikinak ere badaude. Horrela ezin gara bueltatu", dio Luis Alvarezek bizilagun guztien izenean. Konponketa eta garbiketa lanak egiteaz gain, ur, argi eta gas instalazioa ikuskatzera ere eskatzen dute, agindu dizkieten Movillasen egingo dituzten etxebizitza bana eman arte bizitzeko, behintzat.

Aldundiari egin diote eskakizuna baina oraindik ez diete erantzun. Etxetik kanpo egon diren denboran, Udalak utzitako etxeetan bizi izan dira baina Udalak esan die abuztuaren 31n utzi behar dituztela etxe horiek, beraienetara bueltatzeko.


Heldu da udaberria

Udaberria heldu da eta baita ordu aldaketa ere.

Egunak luzeagoak dira, eguraldi hobea egiten du (batzuetan, badakigu eta Euskal Herrian eguraldiaren gaia zela den…), gure herrietan festa, ekitaldi eta ekintza gero eta gehiago daude… Eta horrek guztiak, asko eragiten du gugan, ez duzue uste?

Poztasun handiagoa nabari da kalean, haur txikiek bezala kamiseta manga motza janzteagatik alaiago gaudela dirudi.

Kaleko giroa orain dela hilabete eta erdikoaren ondoan oso ezberdina da, hartzak hibernatu ondoren bezala kalera irtetzeko behar handiagoa dugula dirudi; iluntzeraino jende gehiago gelditzen da kalean, pintxo poteetan, adibidez, gero eta jende gehiago ikusten da eta etxera itzultzeko gero eta gogo gutxiago.

Segi dezagun bada horrela, ezta?

Udaberri, uda, udazken edo negu… Eguraldi eta urtaro bakoitzari duen onena atera eta gozatu dezagun. Ezta?

Egun batzuk berandu baina… udaberri on guztioi!


Agortu egin dira Russian Reden Donostiako kontzerturako sarrerak

Oraindik eskuragarri daude Bilbon urtarrilaren 27an emango duen kontzerturako sarrerak.

Russian Red Donostian (Kursaalen) arituko da datorren urtarrilaren 28an eta gaur jakin dugunez, aipatutako zuzenekorako sarrera guztiak agortuta daude jada. Dena den, oraindik eskuragarri daude egun bat lehenago (urtarrilaren 27an) Lourdesek Bilbon eskainiko duen emanaldirako sarrerak.

Euskal Herrira etorri aurretik, Londresen eta Glasgown izango da Russian Red. Bertan Belle & Sebastian taldearekin batera kantatuko du. 2008-2009 urteetan egindako birak izan zuen arrakasta ikusita eta urte bete agertokietatik kanpo egon ostean, "Fuerteventura" diskoarekin itzuli zen udaberrian Russian Red eta Estatu mailan artista arrakastatsuenen artean kokatzea lortu du.

Sarrerak eta kontzertuetako ordutegiak

Bilboko kontzertua urtarrilaren 27an izango da, 21:00etan, Kafe Antzokian. Esan bezala, sarrerak salgai daude (16 eurotan + banaketa gastuak) codetikets.com, atiza.com, interentrada.com eta nvivo.com atarietan eta baita Kafe Antzokian ere.

Bestalde, Donostiako zuzenekoa urtarrilaren 28rako iragarri dute (20:00etan), Kursaalen eta dagoeneko amaituta daude sarrera guztiak.


Kontzentrazioa

De Juanaren egoera salatzeko

Askatasuna erakundeak deituta kontzentrazioa izango da gaurtik ostiralera egunero, De Juana preso donostiarraren egoera salatzeko. Zinkoenean, 18:00etatik 20:00etara.


'Sorgineta'ren bertsio berritua, EOSen eskutik

Andres Orozco Estradak zuzenduko du ballet-suite delakoa eta Kukai dantza-konpainiarekin eta Andra Mari koralarekin arituko dira.

Euskadiko Orkestra Sinfonikoak (EOS) Bilbon, Donostian, Gasteizen eta Iruñean estreinatuko du Sorgineta ballet-suitearen bertsio berritua. Jose de Olaizolak idatzi zuen eta Kukai dantza-konpainia eta Andra Mari korala izango ditu lagun.

Abonamenduko denboraldiaren seigarren kontzertuak izango dira:&' || 'nbsp;gaur bertan eta 25ean Donostiako Kursaalean, 23an Bilboko Euskaldunan, 26an Gasteizko Antzoki Zaharrean eta 27an Iruñeako Baluarten.

Andres Orozco-Estradaren zuzendaritzapean, euskal orkestrak Olaizolaren Sorgineta berreskuratu du. 60eko hamarkadan arrakasta handiz interpretatu zuten eta Tomas Araguesek 2005ean bertsio berritua idatzi zuen.

Sorgineta lanean, bederatzi dantzari izango dira eszenatoki gainean eta pertsonaia ezberdinak interpretatuko dituzte, lengoaia koreografiko propio batekin.

Errenteriako Andra Mari koralak parte hartuko du, Jose Manuel Tiferen zuzendaritzapean. Txistua orkestraren elementu bat bezala aurkezten du bertsio berritu honek.


EAJk irabazi du Uribe Kostan eta Ahal Duguk, Leioan eta Erandion

Atzo burutu ziren Espainiako hauteskundeak. Hego Euskal Herriari dagokionez, Ahal Dugu (397.402) lehenengo indarra bilakatu zen atzo, maiatzean Nafarroako Parlamentu eta Batzar Nagusietarako eskuratu zituen botoak bikoiztuta. Bizkaian, EAJk (denera, 301.585) eutsi zion lidergoari; eta UPN-PPk (guztira, 243.457), Nafarroa Garaian. EH Bildu (218.467) laugarren postura jaitsi zen. Uribe Kostan, EAJk mantendu zuen lehenengo postua, 29.428 sufragiori esker. Hala ere, Ahal Duguk Europarako hauteskundeetarako babesa seikoiztu zuen eta gertu jarri zitzaion, 24.532 botogaz. Gainera, lehenengo indarra izan zen Erandion eta Leioan.

Estatu mailan, 3,6 milioi babes galdu arren, Mariano Rajoyren PPk garaipena lortu zuen, 7.215.530 boto eta 123 diputatu eskuratuta. Halere, ikusteko dago gobernua osatzerik izango duen. Pedro Sanchezen PSOEk, inoizko daturik okerrenak izan zituen, baina hobeto eutsi zion alderdi berrien agerpenari. PSOEk 90 diputatu eta 5.530.693 boto-txartel bildu zituen. Podemosegaz zein Ciudadanosegaz saia daiteke akordioak lortzen. Alderdi moreak eta bere aliatuek 5.189.333 boto eta 69 diputatutara heldu ziren. Azkenik, laranjek 3.500.446 eta 40 lortu zituzten.

Kongresua 2015

Create your own infographics

Botoak Uribe Kostan (2011-2015)

Create column charts

Espainiako Kongresurako ordezkariak

Create your own infographics


'Vaya Semanitan ez nagoela onartu eta aurrera jarraitu behar dut'

Telebista saioa utzi berritan, Euskadi Irratian izan da aktorea

Etxeko izan dugu. Astero sartu zaigu telebistaren lehiotik etxera. Zazpi denboraldi egin ditu 'Vaya Semanita'n. Proiektua desegitearekin batera, lanik gabe geratu da Andoni eta horren berri eman du 'Faktoria'n.Telebistako saioaz gain, EPA iragarkia egin zueneko garaiak ere gogora ekarri ditu aktoreak.

Etxeko izan dugu. Astero sartu zaigu telebistaren lehiotik etxera. Zazpi denboraldi egin ditu 'Vaya Semanita'n. Proiektua desegitearekin batera, lanik gabe geratu da Andoni eta horren berri eman du 'Faktoria'n.Telebistako saioaz gain, EPA iragarkia egin zueneko garaiak ere gogora ekarri ditu aktoreak.


Beldur Barik saria, Pasaiara

Lehiaketako lehen kategoriako lan irabazlea izan da neska pasaitarrena. Golden Makarras taldekoen rap feministak ez du inor epel utzi, eta epaimahaiak lana saritzea erabaki du.

Bi astetan 5.561 ikustaldi lortu dituzte Priscila Santanak Black Txoni, Sonia Tejerak Danger Dancer, Joselyn Valenciak Sua Girl, Sara Santanak Kactusha, Jessica De Sousak La Ruina eta Daniela Alejandra maia Da Silvak, La Kapri. La Furia abeslariaren laguntzaz ekoitzi dute lana, Pasaiako Jabekuntza Eskolak antolatzen duen rap feminista tailerrean.

Beldur Barik programa gazteen artean indarkeria sexista prebenitzeko helburuz erakundeek bultzatutako programa da. Programak ikus-entzunezko lehiaketa bat antolatzen du, besteak beste. Lehiaketa horren barruko sari banaketa lehengo larunbatean izan zen, Amurrion. Topaketa egin zuten han lehiaketan parte hartu duten gazte guztiek.


Irakurle, Kronikak behar zaitu; izan zaitez Kronikalari!

Hemezortzi urte beteko ditu Kronikak datorren ekainaren 24an, eta adin nagusi den honetan, aurrera egiteko nahia eta beharra dauka. Eta hori ezin da egin, irakurle eta herritarren laguntzarik gabe; hau da, Kronikalarien babesik gabe.

«Memoria gorde, oraina bizi eta etorkizuna eraikitzen jarraitzeko»

2000. urtean sortu zuen Hernaniko Kronika Dobera Euskara Elkarteak, hiru helbururekin: herriko eta herritar guztien informazioa era objektiboan zabaltzea, informazio hori euskeraz ematea eta euskeraren normalkuntzan eragitea.

Orduan, astean lau aldiz argitaratzen zen, eta hiru langile aritzen ziren. Egun, hamar langile dauzka, eta papereko hiru produktuez gain (Hernaniko, Astigarragako eta Urumeako Kronikak), Interneten ere badago irakurtzeko aukera.

Eta hobetu egin nahi du Kronikak datozen urteetan ere. Horretarako, «memoria gorde, oraina bizi eta etorkizuna eraikitzen jarraitzeko», ezin bestekoa da zuen laguntza, Kronikalariena.

Portzentajeak, behera

2003koak dira bazkideen aurreneko datuak. Orduan, aurrekontuaren %12a lortzen zen Kronikalarien aportazio ekonomikoetatik. Orain, ordea, %4 besterik ez dator bide honetatik. Hain zuzen, 27.306 biztanle dituen Urumeako bailaratik, 400 besterik ez dira Kronikalariak, oraindik ere.

25 euroan, hainbat abantaila

Irakurle gisa, Kronika proiektua babesteaz gain, diruz lagundu nahi duenak, hau da, Kronikalari izan nahi duenak, orain dauka aukera. 25 euroren truke, proiektuak aurrera egin dezan lagunduko du, baita hura hobetzen ere. Gainera, hainbat abantaila izango ditu. Hortaz, zeren zain zaude? Egin zaitez Kronikalari!

Informazio gehiago, Kronikan

Informazio gehiago nahi duenak hainbat bide ditu: telefonoz, 943 33 08 99 zenbakian; emailez; kronika@kronika.eus helbidean; edo Interneten, www.kronika.eus web orrian.

ABANTAILAK

- Errenta aitorpenean dedukzioa.

- Prezio bereziak aurrez zehaztutako ekitaldietan.

- Zozketak: aurrerantzean Kronikalarien artean bakarrik izango dira.

*Gogoratu Dobera-Kronikak bazkideak dagoeneko badirela Kronikalari.

https://www.youtube.com/watch?v=4cIlW3YAwoY&t=

https://www.youtube.com/watch?v=VUdIFWcoilM&feature=youtu.be

https://www.youtube.com/watch?v=svILd8_7ps4

https://www.youtube.com/watch?v=TIX10_7TNpU

https://www.youtube.com/watch?v=NXDp80z0Zzk&feature=youtu.be


Euskal kostaldea, alerta laranjan asteazkenera arte

Bospasei metroko olatuak espero dira. Asteazken arratsalderako, itsasoa apur bat baretuko da, baina abisu horia izango da indarrean.

Itsasaldeko arriskuagatik alarma gorria altxatu eta alerta laranja ezarri du gaur Eusko Jaurlaritzako Larrialdiei Aurre Egiteko eta Meteorologiako Zuzendaritzak. Asteazkenera arte izango da indarrean, ohar batean zehaztu duenez.

Euskalmeten iragarpenaren arabera, sei metroko olatuak espero dira gaur, eta iluntzean zazpi metrorainokoak izan daitezke.

Hala, bi alerta laranja ezarri dituzte: bata kostaldean, kalteak izan daitezkeelako 15:00etatik 20:00etara, eta bestea, nabigazioari dagokiona, gauerdira arte.

Asteazken goizean, zertxobait jaitsiko da olatuen altuera, bospasei metroan geratuko baita. Arratsalderako, baina, alerta maila jaitsi du Larrialdiei Aurre Egiteko eta Meteorologiako Zuzendaritzak, eta abisu horia ezarri du. Lau metroko olatuak izango direla aurreikusi dute.

Dena dela, itsasgorarekin (05:42an eta 18:06an izango da) erne ibili beharko dela ohartarazi du Jaurlaritzak, lau metro eta erdiko maila gaindituko baitu.

Abisu horia osteguneko 08:00ak arte izango da indarrean.

Itsasaldeko arriskuaz gain, haize bolada gogorretatik abisu horia ezarri du Meteorologiako Zuzendaritzak. Haizeguneetan 110 km/h-ko abiadura eta haizeguneetatik kanpo 90 km/h-koak izango dira ufadak. Batez ere Bizkaian eta Araban joko du haizeak zakar.


Margoek baldintza jakinak behar dituzte lekuz aldatzen direnean

Rafa Zulaika Baionako museoko zuzendariarekin hitz egin dugu 'Hiri Gorrian'.

Rafa Zulaika Baionako museoko zuzendariak eman dizkigu azalpenak: "Pirinioetako bakea: politika eta bakea" erakusketan badira Louvre edo El Prado museoetatik ekarritako margoak. Adaptazioa behar dute, goi mendietara igotzen diren mendizaleek edo itsas-azpian dabiltzan urpekariek bezala.


Hogei garagardo izango dira aukeran asteburuan Lurrak egingo duen festan

Ohiko menua ere egongo da jateko

aukeren artean; aurten berrikuntza gisa oilasko errea ere eskainiko

dute


HARA! Gaztañagak, Urangak eta Irazabalek parte hartzen duten ‘Alardea’ telesaila estreinatuko dute gaur

Alardea telesaila estreinatuko dute gaur, 22:30ean, ETB1en. Irungo eta Hondarribiko (Gipuzkoa) alardeek urteetan sortu duten gatazka abiapuntu hartuta sortu du telesaila K200 etxeak, David Perez Sañudok eta Pedro Fuentesek zuzenduta. Amancay Gaztañaga zestoarra, Itziar Ituño, Carmen Climent, Klara Badiola edo Sara Cozar dira Alardea laneko aktore nagusiak. Horrez gain, Kandido Uranga zumaiarrak eta Amaia Irazabal getariarrak ere parte hartuko dute telesailean.

Lau atalez osatuta dago fikziozko telesaila da, eta gaur emango dute lehen atala. Amaia da protagonista (Itziar Ituño), eta herriko jaietako alardean desfilatzeko eskubidearen alde borrokatuko da auzokide talde batekin batera.


Jaurlaritzak ez du hauteskunde aurretik deituko Finantzen Kontseilua

Aldundiek urriaren 15a baino lehen deitzea eskatu dute.

Mendiak azaldu duenez, bilera hamar egun atzeratzeak ''ez du inongo eraginik'' erakundeek aurrekontuen epeak bete ditzaten.

''Aldundien diru-sarrera aurreikuspenak ezartzea da Euskal Finantzen Kontseiluaren egitekoa, eta dagoenekoa aldundiek beraiek badute zenbateko horien berri'', esan du Mendiak.

Bilera atzeratzeko asmoaren berri iragarriz, Carlos Aguirre Ekonomia sailburuak ahaldun nagusiei eskutitza bidali diela jakitera eman du Mendiak.

Atzo bertan iragarri zuen Aguirrek Euskal Finantzen Kontseilua hauteskundeen ondoren deitzeko asmoa, hitzordu hori ''kanpaina eztabaidatik kanpo uzteko''.

Aldundiek urriaren 15a baino lehen nahi dute

Bizkaiko Foru Aldundiak, bestalde, legea bete eta Euskal Finantzen Kontseilua urriaren 15a baino lehen dei dezala eskatu dio Jaurlaritzari. Juan Maria Aburto Bizkaiko Foru Aldundiko bozeramaileak argitu duenez, Jose Luis Bilbao (EAJ) ahaldun nagusiak ez du eskutitzik jaso oraindik.

Hala ere, Javier de Andres (PP) Arabako ahaldun nagusiarekin harremanetan jarri eta bat egin dute eskaeran, De Andres ere ados baitago legeak zehazten dituen epeei jarraituta bilera deitzearekin.Ildo horretan, atzeratu nahi izatea ''legea ez betetzea'' dela esan du De Andresek, eta hark ere eskutitzik jaso ez duela argitu du.

Gipuzkoako Foru Aldundiak ere ez du ''arrazoirik'' ikusten bilera atzeratzeko.


Maite Arrate: 35

Gertatutakoaren bertsioak

Ni han nengoen,

baina ez dute kontatu

nik ikusitakoa.

Oraingoan ere badirudi

bakoitzaren ikuspegiaren arabera

kontatu direla gauzak.

Ikusmolde desberdinen aurrean

aurkitzen gara berriro ere.

Istripua berdina izan da guztiontzat.

Ehundaka lagun hil dira.

Hilabeteak igaro diren arren,

dardarka jarraitzen dut.

Zauri txiki batzuk besterik

ez nituen izan,

baina pentsamenduek

eragiten dizkidaten zauriak

gero eta handiagoak dira.

Albistegietan istripuaren berri

ematen dutenean,

harrituta geratzen naiz.

Askotan beste istripu bati buruz

ari direla pentsatzen dut,

ez baitauka zerikusirik

han gertatu zenarekin,

ematen duten informazioa

ez da erreala.

Ni han nengoen,

baina kontatzen dutena

ez da nik bizitakoa.

Maite Arrate


Lilakrosak morez jantzi du Durango

Hamabigarren urtez Lilakrosak morez jantzi du Durango. Jendetzak parte hartu du, beste behin, Ezkurditik irten den lasterketan.


`www.kronika.net´ web orrian, arazoak

www. kronika.net web orriak arazoak izan ditu igande arratsaldetik. Arazo teknikoak medio, Hernaniko Kronikako korreo elektronikoek ere, ez dute funtzionatu. Arazoa gaur konpondu da, eta hemendik aurrera konponduta izatea espero dute. Hernaniko Kronikaren izenean, barkatu eragozpenak.


Mendi irteera Oñatin eta ibilbide tematikoa Elgetan

Hitzordu bikoitza dago etzi. Arantzazuko Adiskideak elkarteak antolatutako mendi irteerek aurrera dihardute. Etzi, domeka, santutegitik Pin-Pileko gailurrera arteko ibilaldia egingo dute. Elgetan, ostera, Intxortako ibilbide tematikoa egiteko aukera egongo da.

Oñatin, ohikoa den bezala, santutegiko hotelean egin dute hitzordua, 09:00etan, eta handik Urbiaraino igoko dira. Jarraian, Elorrolako muinoan, Zabalaitz eta Gorostiaran mendian ezkerreko bidea utzi eta bidezidor txikia jarraituz, Perusaroi izeneko saroirantz abiatuko mendizaleak dira; ibilbideak Pin-Pilera joko du orduan, eta han indarrak berritu ostean, Olazara lehenengo, eta Urbiara jaitsiko dira gero, ibilaldia Arantzazun amaitu aurretik.

Txangoak bost ordu iraungo du, eta denera, 560 metroko desnibela dauka. 12 kilometroko luzera du, eta zailtasun ertaina duen irteera moduan dago sailkatuta. Betiko moduan, nahi duten guztiak daude gonbidatuta irteera horretan parte hartzera.

5 kilometroko ibilbidea

Esan bezala, egun berean, Intxortako ibilbide tematikoa egiteko aukera egongo da Elgetan. Intxortako magalean izandako frontearen berri ematen duen hiru orduko irteera Espaloian hasiko da, 10:00etan. Inpretazio gunea bisitatu ostean, 5 kilometroko ibilaldia egingo dute bisitariek.

Parte hartzeko aurrez eman behar da izena, 943 71 89 11 telefono zenbakian edo turismo@debagoiena.net helbide elektronikoan. Prezioari dagokionez, helduena 5 eurokoa da, eta 16 urtetik beherakoendako, bi eurokoa.


Kattalin Minerren ‘Nola heldu naiz ni honaino’ liburuaz

KULTURA // Otsailaren 23an egingo du hurrengo saioa Irakurle Taldeak Igartzako jauregian. Igartza Beka irabazitako Kattalin Minerren Nola heldu naiz ni honaino liburuaz jardungo dute solasean, idazlea bera bertan dela. Liburuak eskuragai daude liburutegian. Irekia da.


GAROTA BAT DOINU BIHURTUTA HEMEN

Turisten joan-etorrirako gune bihurtu da Garota de Ipanema taberna. Han sortu zuten abesti ezaguna Vinicius de Moraesek eta Tom Jobimek. Badu oraindik xarma. Bossa novaren sorleku eta ezlekua da.

Veloso zuen izena taberna hark lehen. Eta 1962a da lehen. Prudente de Morais eta Montenegro karrikek bat egiten duten hertz hartan lehen. Prudente de Morais eta Vinicius de Moraes karrikek bat egiten duten ertz hartan orain. Whiskizko minutuak zituzten orduek han lehen. Eta bi zelatari: Vinicius de Moraes eta Tom Jobim. Poeta, musikari eta alproja. Eguna joan eta etorri, oraindik auzo umil eta ezezagun hartan, egunero erosketa egitera pasieran zihoan garota hura noiz pasatuko zelatan. Doinu bihurtzeko haren joana, haren keinua, haren ibilia eta haren jarrera: «Olha que coisa mais linda,mais cheia de graça é ela menina que vem que passanum doce balanço caminho do mar».

Veloso taberna desagertu zen eta Garota de Ipanema izenekoa agertu. Ipanema auzoaren umila eta ezkutua desagertu ziren, eta erakutsi nahia eta beharra agertu. Turistenak dira orain joanak, keinuak, ibiliak eta jarrerak. Baina entzun nahi dituenak entzungo ditu oraindik doinu bihurtutako notak, eta ikusi nahi dituenak ikusiko ditu oraindik poema bihurtutako begiradak, eta dastatuko ditu whiskizko minutuak.

Eta garota hezur-haragizkoa bizi da. Heloisa Eneida Menezes Paes Pintok, Helo Pinheiro ere esaten diotenak, 67 urte ditu egun. Olinpiar zuziaren azken-aurreko erreleboa hark egin zuen, eta hamaikagarrenez oroitu ditu abestiari buruzkoak eta ingurukoak. Lehen oroitzapena: abesti haren harira «muturka» amaitzear egon zirela haren orduko mutil-laguna ?egungo senarra? eta Vinicius de Moraes eta Tom Jobim, «baina azkenean lagunak egin ziren». Esan du, gainera, mutil-lagunari ez zitzaiola falta jeloskor jartzeko arrazoirik, «askotan» eskatu omen ziolako Jobimek berarekin ezkontzeko, nahiz eta elkarren artean 18 urteren aldea izan. «Nitaz maiteminduta zegoen, burutik nahastu ninduen, baina lagun gisara amaitu genuen azkenean. Harreman ona daukagu».

Onartzen du ez zitzaiola erraza egin abesti haren «inspirazioa» bera izan zela jakin eta ondorioei neurria hartzea. «Bizitza aldatu zidan abestiko protagonista ni nintzela esateak. Ez nuen sinesten. Hunkitu egin nintzen, eta denbora behar izan nuen guztia hura onartzeko». 50 urte baino gehiago pasatu dira, eta nostalgiaz gogoratzen du garaia Pinheirok. Enpresaria da orain, eta telebista programa bat dauka. Osasun aholkuak ematen dizkie adinekoei. Eta eusten dio oraindik Veloso tabernako bi alproja haiek txunditu zituen freskotasunari. «Ni oso lotsatia nintzen. Ez nien sekula erantzuten haien loreei. Gurasoentzat zigarretak erostera joaten nintzen tabernara, edo handik pasatzen nintzen hondartzara joateko».

1962ko abuztuan aurkeztu zuten abestia, baina gerorago egin zen ezagun. Asko izan ziren euren burua abesti hartako garota gisara aurkeztu zutenak, baina Viniciusek esan zuen nor zen. Famatu bihurtu zen Pinheiro. Aktore telenobeletan eta edertasun lehiaketen antolatzaile. Playboy aldizkariko azalean azaldu zen 56 urterekin, eta lege arazoak izan zituen musikarien oinordekoekin, Garota de Ipanema izenarekin arropa saltzen hasi zelako.

Veloso tabernako alprojek bestela oroituko dute: «É ela menina que vem que passanum doce balanço caminho do mar».


Aitor Gisasola: "Neguan, artzain asko joaten ziren Euskal Herriko barnealdetik kostaldera"

Bihar, zapatua, Debagoieneko Artzainen VII. Eguna egingo dute Antzuolan. Motorrak berotzen joateko, Fredi Paiak eta Aitor Gisasolak zuzendutako 'Akabuko martxea' eta 'Dominica' ikus-entzunezkoak eman dituzte Antzuolan bertan.


Udaberriko Sariko pilota partidak jokatuko dira gaur

LEGAZPI // Udaberriko Saria lauterdiko txapelketako partidak jokatuko dira gaur Urbeltz frontoian 17:00etatik aurrera. Bigarren mailako kadeteak aterako dira gaurkoan Legazpiko kantxara. Hain zuzen, Anduaga legazpiarra lehiatuko da Aloña- Mendiko Tijerarekin.


Eruan ardotegian bazkaltzea gustatuko litzaizuke?

Aste honetan, Eruan jatetxeari esker, aukera duzu bi lagunendako otordua irabazteko!

Zozketan parte hartzeko (irailaren 29ra arte):Posta elektronikoz: kluba@goiena.eus Whatsapp/Telegram: KLUBA Jatetxea [bazkidearen zenbakia] 688 69 00 07 zenbakira.Parte-hartzaileen artean egingo da zozketa.


Koska irratia Internet bidez entzun daiteke jada

Dagoeneko uhinen mugak gainditu ditugu eta mundu osora zabaltzen ari gara Koska irratiko seinalea. Asko kostatako lana izan da baina guztion ahaleginaz aurrera jarraitzen dugu, irrati txiki hau handia eginez. Orduan, hemendik aurrera zuen ordenagailutik ere entzu ahal izango duzue. Egin beharreko gauza bakarra “zuzenean entzun” ezkerreko atalean sartu eta argibideak jarraitzea da. Besterik gabe eskerrak ematea Gobelab kolektiboari guzti hau martxan ipintzen laguntzeagatik eta bereziki hainbeste ordu irratian sartu dituen Txupeteri.

Bestalde, Koska irratia (FM 108.0) duela aste batzuk hasi zen goizero, 9:00etatik 10:00etara, Info7 irratiaren magazina zuzenean emititzen, elkartasunaren bidez, uhinetan Info7 proiektuari dagokion espazioa emanez. Koska Irratiaren gaineko albisteak eta aste osoko programazioa www.koskairratia.com webgunean begiratu dezakezu.

Koska irratia


Hiru aurkezpen bikain

Aspertuta zaude aurkezpen aspergarriak egiten Powerpoint, Impress, Keynote edo Google Docs erabilita, baina ez dakizu nondik nora jo? Trankil. Hiru adibide ekarriko dizkizut, bikainak, eta horiek eredu hartuta abia zaitezke bikaintasunera bidean.

Munduko aurkezpenik onenakSlideShare webguneak —zeinek ostatu ematen baitie milaka eta milaka aurkezpeni, erabiltzaileon artean parteka ditzagun— lehiaketa bat antolatu berri du, “The World’s Best Presentation Contest”, eta hor aurkeztu dira 2.415 aurkezpen. Horrezaz gain, 22.000 lagunek eman dute botoa, 130 herrialdetakoak. Horiek kontuan hartuta, eta lan guztiak ondo aztertuta, epaimahaiak ondorengo hiru aurkezpen hauek aukeratu ditu beste guztien gainetik.

saria: Thirst (Egarria), Jeff Brenman-ek egina, urari buruz.

saria: Foot notes (Oin oharrak), Melanie Kahl-ek egina, bidaien gainean.

saria: Zimbabwe in crisis (Zimbabwe krisian), Daniel Hrstich-ena, Zimbabweren inguruan.

Zelan hobetu zure aurkezpenakNahi baduzu hobetu zure aurkezpenak, ikusi aurreko adibideak, eta hasi galderak egiten: benetan eraginkorrak dira aurkezpen horiek? Zergatik? Zertan bereizten dira zuk egiten dituzunetatik? Zer baliabide erabiltzen dituzte zuk erabiltzen ez dituzunak? Posible ikusten duzu zuk zeuk horrelako aurkezpenak egitea?

Eta gura baduzu sakondu bide horretan, gaia interesatzen zaizulako, irakurri liburu interesgarri bat, Presentation Zen, eta bertatik bertara jarraitu Garr Reynolds adituaren webgunea, hori ere Presentation Zen.


Euskal selekzioaren ofizialtasuna aldarrikatu du EAJk Zornotzan

Euskadi Buru Batzarreko presidente Andoni Ortuzarrek parte hartu du Zornotzako hauteskunde ekitaldian, Aitor Esteban hautagaiagaz eta Itxaso Atutxa BBBko presidenteagaz batera.

Atzo Eurokopako partidua jokatu zuen Espainiak, eta iluntze berean Zornotzan egindako ekitaldian, euskal selekzioak nazioarteko txapelketetan jokatu ahal izatea aldarrikatu zuen EAJk. "Galesek edo Gibraltarrek ahal badute, zergatik guk ez?" esan zuen Andoni Ortuzarrek, euskal selekzioaren kamiseta jantzita ekitaldia amaitzean. Ekainaren 26an "boto berdea" emateko deia egin zuen, "Espainiako lau alderdiei gola sartu ahal izateko".


Kronika botanikoa

Hona tximino orkidearen bila ekainaren 16an egin genuen txangoaren bideo-kronika, etorri zirenen gozagarri eta etorri ez zirenen kontsolagarri.


Nafarroako Los Arcos zirkuituan azafata aritzeko bularreko neurria 95-100cm

Larunbatean egingo duten Racing Weekend izeneko probarako azafaten bila ari dira; Garbo Events enpresak egin du lan-eskaintza eta derrigorrezko betebeharren artean, bularreko gutxieneko neurria dago.

Nafarroako Los Arcoseko zirkuituak argitu nahi izan du beraiek ez dutela zerikusi zuzenik probarekin, zirkuitua alokatu duen enpresaren auzia dela. Kaleratu duen oharrean agertu du iragarki sexisten kontra daudela, berdintasunaren aldekoak direla eta eskaera edo ekimen sexista guztien kontra daudela. Garbo Events enpresaren bitartez egin dute lan-eskaintza; errua, akatsa, bekadun batena dela esan du enpresak eta iragarkia kendu duela esan du.

Ez da lehengo aldia azafata lanetan aritzeko egindako eskakizunek edo eginbeharrek haserrea eragiten dutena.Txirrindularitzan, esaterako, podiumean zeudela azafata bati ipurdia ukitu zion Peter Sagan txirrindulariak. Miren Odriozola azafata lanetan aritu izan da, Euskal Herriko Itzulian besteak beste, eta bere esperientzia azaldu digu.


Algortako San Lorentzo azokaz hitz egingo dute bihar Eusko Legebiltzarrean

Algortako San Lorentzo azokan aurten gertatutakoen harira, Carlos Urquijo PPko legebiltzarkideak egindako galderari erantzun beharko dio, ostiral honetako Eusko Legebiltzarreko osoko bilkuran, Javier Balza Eusko Jaurlaritzako Herrizaingo sailburuak. "Abuztuaren 10ean Getxon Ertzaintzak bertako zenbait zinegotziren aurka izan ziren mehatxu eta hertsatzeak ez ekiditeko izan zituen arrazoiei buruz" galde egin dio batak besteari. Lagun talde batek "mehatxuka" hasi zitzaizkiela salatu zuen egun horretan Marisa Arrue Getxoko PPren bozeramaileak. Handik hiru egunera, Zigor Goikoetxea gazte getxoztarraren aurkako salaketa aurkeztuko zutela iragarri zuten, "irainka hasi zitzaizkien erradikal taldearen buruzagia" zelakoan. Bada, Goikoetxea baldintza gabe espetxeratzeko agindu zuen abuztuaren 26an Espainiako Auzitegi Nazionaleko Fernando Andreu epaileak, Arrueri "hiltzeko mehatxua" egin eta horrenbestez "agintariari atentatua" egitea leporatuta. Egun, Segoviako (Espainia) espetxean dago gazte getxoztarra. Argazkian, Zigor Goikoetxearen askatasuna aldarrikatzeko, abuztuaren 26an egindako manifestazioa / Etengabe.

Abuztuaren 10eko gertaeren unean Goikoetxea "ezaguna" egin zitzaiola adierazi zuen hiru egun beranduago Arruek, baina "oso urduri" zegoenez, "nor zen" ez zuen asmatu. "Gero, lasaiago" ohartu omen zen eta "jende gehiagok ere" bera zela esan ei zion. "Gara" egunkariak agertu (gaztelaniaz) bezala, zinegotzi popularraren deklarazioa nahikotzat jo zuen epaileak, "polizia txostenik, irudirik edota lekukorik ez" zegoen arren. Arrueren deklarazioari emandako "egiatasunaren" harira, Lander Labajo preso politiko algortarrari eta Uribe Kostako beste bi gazteri maiatzaren 28an egindako epaiketa ekarri zuen gogora kazetak. Getxoko PPren bozeramaileak istilu batzuen egiletzat hartu zuen aretoan hiru mutilen artean eserita zegoen kalez jantzitako ertzainetako bat.

Bitartean, Goikoetxea espetxez espetxe

Hori gutxi balitz, badirudi ohikoa bilakatzen ari dela erakunde publikoetan Algortako San Lorentzo azokan gertatutakoaz berba egitea, Zigor Goikoetxea ezertarako aipatu gabe. Besteak beste, iraileko Getxoko udal batzarrean, ordezkaritza duten alderdi guztiek adierazi zieten elkartasuna Arrueri eta gainontzeko zinegotzi popularrei, PSE-EEk aurkeztutako mozioaren harira. Aurretik nork eta zein modutan adierazi zion babesa izan zen eztabaida piztu zuen gai bakarra. Bada, hasieran, Soto del Realgo (Madril, Espainia) espetxean sartu zuten arren, egun gutxitara aldatu zuten Navalcarnerora Goikoetxea, tartean bidaian zehar jo egin zutela, "Berria" egunkariak zabaldu zuenez. Gainera, Navalcarneron preso arruntekin jarri nahi izan zuten eta getxoztarrak uko egin zion horri. Presoa zigortzeko, isolamenduan sartu eta irailaren 7ko bisita kendu egin zioten. Horregatik, hainbat protesta egin zituzten espetxe barruan, Goikoetxearen egoera salatu eta isolamendutik atera zezaten eskatzeko, bertan dauden gainontzeko euskal preso politikoak, Joseba Elorriaga algortarra horien artean zela. Baita protestak egiteagatik denak zigortu ere. Era berean, getxoztarrak gainditutako minbizia dela eta pasatu behar zuen azterketa medikua —Uribe Kosta eskualdean 2007ko urrian egindako sarekadan atxilotu ostean, osasun arazoak direla eta, 6.000 euro ordainduta aske uztea erabaki zuen Auzitegi Nazionaleko epaileak— galdu egin zuen. Bada, Navalcarnerotik atera ostean, Goikoetxea Segoviako espetxean —Getxotik 379 kilometrotara— zegoela jakin zuten etxekoek irailaren 25ean.


Kostera hasi berritan, iazko antxoaren ia erdia arrantzatu dute

Bizkai eta Gipuzkoako arrantzaleek batez beste 2,66 euroan saldu dute aurten harrapatutako 2,1 milioi kilo bokarta

Gipuzkoako eta Bizkaiko portuetan antxoaren arrantzaldi hasiera aurreratu egin da, eta oso oparoa izan da orain arte. Kostera hasi zenetik 2,1 milioi kilo harrapatu dituzte arrantzaleek, iaz arrantzaldi osoan harrapatutako 4,7 milioi kiloren %44,2, hain zuzen ere. Orain arte Gipuzkoa eta Bizkaiako portuetan lehorreratu den antxoa kopuru hori guztia, batez beste 2,66 euroan saldu da kiloa.

Pilar Unzalu Eusko Jaurlaritzako Ingurumen, Lurralde Plangintza, Nekazaritza eta Arrantza sailburuak atzo adierazi zuenez, «datuek itxaropenari ateak irekitzen dizkiote, arrantzaldia berez, orain, apirilaren hasieran hastekoa baitzen». Era horretan, gogora ekarri du datuek «antxoaren arrantzaldia normalizatzen lagunduko dutela».

Bost urteko debekuaren ondoren, iaz 7.000 tona antxoa arrantzatzeko baimena izan zuten Bizkaiko eta Gipuzkoako arrantzaleek. Aurtengo muga, berriz, 15.600 milioi tonara igotzeko baimena eman du Europako Batasunak.

Arrantzaren ugalketa horrek prezioa jaits ez dezan, antxoari «balioa» emateko kanpaina bat jarri du martxan Eusko Jaurlaritzak. Produktu hori merkatura eta kontserbaren industriara berriro itzul dadin lan egingo dutela agindu du Unzaluk.

Berdelaren arrantzaldia

Antxoaren harrapaketa handitzearen arrazoietako bat berdelaren kostera hilabetez laburtu izana da. Berdeletan ari ziren arrantzontzi asko antxoatan hasi ziren, eta, ustekabean, antxoa bazegoela ohartu ziren.

Espainiako Arrantza Ministerioak martxoaren 3an ixtea erabaki zuen, urteko lehen hiruhilekorako ezarrita zegoen kuotaren %90 arrantzatuta zegoenean. Ordurako, arrantzaleek 7,1 milioi kilo berdel harrapatu zituzten, batez beste kiloko 1,13 euroko prezioarekin.

Aurtengo arrantzaldian harrapa zitekeen berdel kopurua jaitsi egin da, Europako Batasunak jarritako zigorraren ondorioz. Izan ere, 2010eko kanpainan behar zena baino berdel gehiago arrantzatu zuten hemengo arrantzaleek. Zigorrak bost urtez iraungo du, eta Unzaluren sailak ez die arrantzaleei inongo ordainik emango.


AEBko fiskal nagusia Errusiako enbaxadorearekin bildu zen kanpainan

Jeff Sessions fiskal nagusiak isilean gorde zituen bilera horiek bere karguaren zina egiteko saioan Moskurekin izandako balizko kontaktuei buruz galdetu ziotenean.

Jeff Sessions Ameriketako Estatu Batuetako fiskal nagusia bi aldiz batu zen Sergei Kisliak Errusiako enbaxadorearekin joan zen urtean. Bilera horiek AEBko presidentea hautatzeko hauteskunde kanpainaren zehar izan zituen, eta ez zuen horien berri eman bere kargua zina egiteko saioan Moskurekin izandako balizko kontaktuei buruz galdetu ziotenean.

Justizia Departamentuko zenbait iturrik The Washington Post egunkariari baieztatu diotenaren arabera, aipatu bilera horiek uztailean eta irailean izan ziren, bigarrena Sessionsen bulegoan bertan (orduan senataria zen). AEBko inteligentzia agentziak gerora zabaldu zuenez, garai hartan Moskuk bultzatutako zibereraso kanpaina bat egon zen martxan, hauteskunde kanpainan eragin eta Donald Trumpen hautagaitzari laguntzeko asmoz.

Bere kargua berresteko saioan, Sessionsi galdetu zioten ea zer egingo zukeen Trumpen lantaldearekin lotutako norbait kanpainan zehar Errusiako Gobernuarekin komunikatu izan balitz. Hauxe erantzun zuen: "Ez nago mota horretako jardueren jakinaren gainean".

"Bi edo hiru aldiz hots egin didate ordezkari gisa kanpainan zehar, eta ez dut errusiarrekin harremanik izan", adierazi zuen. Alabaina, orain baieztatu egin dute kontatuk horiek egon zirela, baina bere lantaldeko iturriek zabaldu dutenez, Sessionsek ez zituen berbaldi horiek garrantzitsutzat jo.

"Bere erantzunean ez zen ezer engainagarririk egon", iritzi dio Sarah Isgur Flores Sessionsen bozeramaileak.

Aurretik, urtarrilean, senatari demokrata batek hainbat galderari idatziz erantzun ziezaiola eskatu zion Sessionsi. Tartean azaroaren 8a baino lehen edo ondoren Errusiako Gobernuarekin nolabait lotuta dagoen norbaitekin harremanik izan ote zuen galdetu zion. Sessionsen erantzuna ezezko borobila izan zen.

Bere bozeramaileak defendatu duenez, Sessionsek Kisliak enbaxadorearekin izandako bilerak Zerbitzu Militarren Batzordeko kide gisa egin zituen, Trumpen kanpainako ordezkari gisa egin beharrean. "Errusiaren eta Trumpen kanpainaren arteko komunikazioei buruz galdetu zioten, eta ez senatari eta Zerbitzu Militarren Batzordeko kide gisa izandako kontaktuei buruz".

Horrez gain, Floresek esan duenez, Sessions atzerriko 25 enbaxadore baino gehiagorekin bildu zen joan zen urtean.

Aipatu kontaktuak argitara eramateak beste oztopo bat ekar liezaioke Trumpek zuzentzen duen Gobernuari; izan ere, fiskal nagusi gisa Sessionsek Justizia Departamentua eta FBI gainbegiratzen ditu, eta horiek arduratu dira bai Errusiak hauteskundeetan izandako balizko esku-hartzeak, bai Trumpen gertukoek Moskurekin izan dituzten harremanak ikertzeaz.

Joan zen otsailean, Michael Flynn AEBko Segurtasun Nazionalerako aholkulariak dimisioa eman behar izan zuen, Errusiako enbaxadorearekin izandako elkarrizketa baten inguruan Mike Pence presidenteordeari eta Etxe Zuriko beste hainbat goi karguduni gezurra esan ziola ezagutzera eman ostean.


Bertsotan agurtu dute Joxe Agirre

Ezkerretik eta gertuenetik hasita, Murua, Loidisaletxe, Lazkano, Mendizabal eta Uranga (Nerea Uranga/Hitza)

Joxe Agirre bertsolari azpeitiarrari azken agurra eman zioten atzo iluntzean ehunka lagunek. Oranda-ren familia eta gertukoez gain, bertso eta kultura munduko aurpegi ezagun ugari bildu zen Azpeitiko parrokian bertsolari maitatuari azken agurra ematera; hala nola, Maialen Lujanbio, Andoni Egaña, Sebaxtian Lizaso, Imanol Lazkano, Jose Luis Gorrotxategi, Laxaro Azkune, Mikel Mendizabal, Sustrai Colina, Xabier Euzkitze, Amets Arzallus, Xabier Amuriza, Jexux Mari Irazu, Haritz Etxeberria Ministro, Leire Ostolaza, Aitor Mendiluze, Jon Lopategi, Angel Larrañaga, Txomin Garmendia, Jon Azpillaga, Millan Telleria, Jokin Sorozabal, Joxe Mari Iriondo, Inaxio Perurena eta Beñat Gaztelumendi. Bertsoekin agurtu zuten bertsolari handia, eta hainbat bertsolarik bertso bana eskaini zioten azpeitiarrari, eliza goraino beteta zela.

19:00etan hasi zen haren aldeko hileta elizkizuna, eta ordurako jendetza elkartu zen eliza aurrean. Imanol Lazkano, Jon Maia, Mikel Mendizabal, Iñaki Murua, Juan Jose Eizmendi Loidisaletxe eta Jokin Uranga bertsolariek eraman zuten hilkutxa parrokiara, eta elizkizuna amaitu zenean, aurreskua dantzatu zioten Agirreri, eta txistulariek Agur Jaunak jo zioten.

Joan den larunbat goizean zendu zen Agirre. Alabarekin gosaldu ondoren, zorabiatu, eta hil egin zen. Azkenaldian osasunez makal samar bazebilen ere, haren heriotzak ezustean harrapatu ditu senideak. 83 urte zituen, eta 60 urte baino gehiagoz aritu zen plazarik plaza bertsotan. Orain gutxi arte jardun du kantuan. Xabier Euzkitzek hala idatzi du, pasa den abenduaren 6an Oñatiko Gaumendi baserrian lagunartean kantari aritu zela Agirre. «Haiek izango zituen azkenak», adierazi du Euzkitzek. «Izarraizko azeritzat» jo du, «basa eta zorrotza, bizia eta zuzena, arraza jakin bateko azken bertsolaria».

Hileta elizkizunaren une bat. Bertso munduko ordezkari asko lehen ileretan (Nerea Uranga/Hitza)

Izarraiz magalean dagoen Oranda Behekoa baserrian jaio zen Agirre, 1929an, eta bertan bizi eta lan egin du. Gazte zela hasi zen bertsotan, baina txapelketak baino, plazak zituen gogoko; Martirietan, Madariagan edota Aizpurutxon ibiltzen zen hasieran, eta ezagun egin zenetik Euskal Herriko plaza ugari zapaldu zituen. Hala ere, bertsolari txapelketetan parte hartzea ez zuen oso gogokoa izan. «Nere txapelketako funtzioa ez da izugarria izan, ez dut balio izan horretarako. Niri txapelketak ez dit mesede handirik egin, gaizki pasatzen nuen gainera. Bertsolaria sufritzen ikusterik ez du nahi herriak, bertsolaria ondo ikusi nahi du eta hori ez da beti gertatzen», aitortu zion Agirrek Urola Kostako Hitza-ri 2009an, Bertsolari Txapelketa Nagusiko finalaren bezperetan. Hain zuzen, berak jantzi zion txapela Maialen Lujanbiori. Txapela jantzi, lau bertso kantatu eta txalo zaparrada ikaragarria jaso zuen ordukoan.

Harribitxitzat zuen Imanol Lazkanok hainbat plazatan lagun izan duen Agirre. Orain gutxi Urola Kostako Hitza-ren Arkupean gehigarrirako Aitor Manterola kazetariak egindako elkarrizketan hauxe zioen Lazkanok: «Joxe Agirre bat, nik esango nuke Basarriren aldaketak eta geroztikakoak ere gutxien kutsatu duten bertsolaria bera izango dela. Baina begira ze harribitxi! Denok dakigun bezala, Joxe Agirrek eskola oso gutxi du, eta bere eguneroko bizibidea ere nahiko baserri bakarti batean egin duenez, hiri girotik nahiko urrun ibili dela esan liteke, baina bere bertsokera bizi eta zorrotza bere erara izugarri landu duen bertsolaria izan da. Beste lau edo bost bertsolari unibertsitarioak direnekin behin baino gehiagotan kantatu badu ere, inork ez du esango inon desentonatu duenik; alderantziz, jaialdia jantzi, bere bertso bitxiekin».

Azpeitiarren artean ez ezik, bertsolaritzan aritzen diren askok oso maitea zuten Agirre.

Bost belaunalditako bertsolariekin aritu izan da bertsotan, Uztapidekin hasi eta Amets Arzallusen belaunaldikoekin aritzeraino.

Agirrek behin baino gehiagotan esan zuen gazteen alboan gustura egoten zela, eta horiek ere oso gertukoa zuten Oranda. Jokin Urangak honako bertsoekin agurtu du: Zure ondoan egoten nintzen/zer ikasiko, zer suma/ezin daiteke neurtu neukan/zuganako maitasuna/apenas inork lortu dezaken/Joxe zuk lortu duzuna/nahiz orain egon iluna/argituko da eguna/dudarik gabe badakit zein den daukadan eginkizuna/zure bilobei erakustea/zuri ikasi nizuna! !

Xabier Euzkitzek asko estimatzen zuen Agirre, eta lehendabizikoz Azkoitiko Urrategi auzoan ikusi zuela dauka gogoan, Lasarterekin batera; «hura izan zen ni bertsolaritzarekin zaletzeko gakoa». Euzkitzek bezala, Sebastian Lizasok ere txikitatik ezagutzen zuen Agirre, eta honek ere hizketan «zorrotza» esan du: «Ez zen bigarren arrazoiaren bila ibiltzen. Kalean ere berdin jokatzen zuen».

Joan den larunbatean, Agirre zendu zen egun berean, Bizkaiko Bertsolari Txapelketako finala jokatu zen, eta han ere azpeitiar bertsolaria gogoan izan zuten saioaren hasieran eta finaleko hainbat unetan.

23an omentzekoa

2004an Uztarria Azpeitiko Kultur Koordinakundeak elkarteko ohorezko bazkide egin zuen, eta Agirrek ekitaldian bertsotan esan zuen ez zuela merezi omenaldirik, «beti» egin izan zuena daukan «pixka bat» hori ematea izan zela, eta ohartzen zela «oraindik herriak maite» zuela.

Hil honen 23an Erniarraitz Bertsozale Elkartea hari eta Imanol Lazkanori eta Joxe Lizaso zenari omenaldi bat egitekoa zen Azpeitian, Sanagustin kulturguneko bertso saio batean. Bertsozale elkarteak honako bertsoa egin du Joxe Agirre gogoan: Inoiz entzun nahi ez genuena/ heldu orduko gugana/ nahiz eta mina nagusitu den/ gure bihotzetan barna/ sentimentu bat soilik da pena/ pozak mendean daukana/ ohore handi bat izan delako/ zu ezagutu izana.


Logroñotik, San Mateo Torneoa, gaur gauean, ETB1en eta eitb.eus-en

Altuna III-Aretxabaleta eta Elezkano II-Albisu bikoteek jokatuko dute txapelketako partida.

Gaur gauean, Logroñoko San Mateo feriako jaialdia eskainiko dute ETB1ek eta eitb.eus-ek 22:00etatik aurrera.

Hasteko, Arretxe II-Iturriaga eta Gorka- Salaverri bikoteek jokatuko dute atariko partida, eta ondoren, Altuna III-Aretxabaleta eta Elezkano II-Albisuren artekoa izango da txapelketako partida. Amaitzeko, Retegi Bi-Irusta eta Elordi-Erostarbe izango dira aurrez aurre. Xabier Euzkitzek, Joxean Tolosak eta Xabier Anduezak egingo dute emanaldiaren kontakizuna.


Jesus Maria Errotagaña ‘Erro’-ren omenezko ekitaldia

Zizurkilgo halterofilia txapelketaren ondoren egin zuten ekitaldia, larunbatean, eta Zizurkilgo eta Zarauzko taldeek hartu zuten parte. Txapelketan bertan Aitor Gabirondo eta Imanol Zulaika pultsolari zarauztarrak lehiatu ziren, denboraldi berrirako prestaketa gisa.

Segi albistea irakurtzen Zarauzko Hitzaren webgunean.


Azpeitian Ertzain bati kotxea erre diote

Bart, 10:45ean autoa erre zioten Azpeitiko Ertzain bati.

Herrizaingo sailak jakinarazi duenez, ezezagun batzuek Ertzain baten autoa erre zuten bart, Azpeitian. 10:45 aldera autoaren kristalak "txikitu" zituzten, eta ondoren erregaia bota barrura. Su eman omen zioten gero, barrutik "kixkalita uzteraino", beti ere iturri ofizialen arabera. Ez dute Ertzainaren izenik eta bizilekuaren inguruko berririk eman nahi izan.


Abenduaren 3a Euskadiren Eguna izendatzea babestu du Jaurlaritzak

GASTEIZ. Abenduaren 3a Euskadiren Eguna izendatzearen alde azaldu da Eusko Jaurlaritza. Egun, Euskararen Eguna da Euskal Autonomia Erkidegoan ?Euskal Herri osoan bezala?, eta Nafarroan, jaiegun ofiziala da. EH Bilduk egin du proposamena, eta legebiltzarrean eztabaidatuko dute. 2010ean, Patxi Lopezen agintaldian (PSE-EE), urriaren 25a Euskadiren Eguna izendatzea erabaki zuen legebiltzarrak ?1979ko urriaren 25ean egin zen autonomia estatutuaren erreferenduma?. 2013an, EAJ gobernuan zela, atzera bota zuen erabaki hori legebiltzarrak.


EH Bilduk bat egiten du Correscales-ekin, prekari

EH Bilduk bat egiten du Correscales-ekin, prekarietatearen kontrako ekimena. Enplegua sortu, banatu eta duindu!


PSOEk espedientea egin dio Urizi txupina Otegiri dedikatzeagatik

PSNko zinegotziak txupina beste lau pertsonari ere eskaini zien, horien artean Odon Elortza Donostiako alkateari eta Patxi Zabaleta Aralarreko koordinatzaile nagusiari.

Jose Luis Uriz Atarrabiako zinegotziari alderditik kaleratzeko aukera ematen duen espedientea egitea erabaki du PSOEk. Urizek herriko jaietako txupina bota zuen larunbatean eta, beste batzuen artean, Arnaldo Otegi legez kanpoko ezker abertzaleko agintariari eskaini zion.

Txupinaren aurretik, Uriz komunikatu bat atera zuen txupina bost pertsonari dedikatzen ziela esanez; Patxi Zabaleta Aralarreko koordinatzaile nagusiari, Odon Elorza Donostiako alkateari, Tomas Gomez PSMko idazkari nagusiari eta Montse Tura PSCko zerrendako bigarren hautagaiari.

Komunikatu horretan, Urizek Otegiri egindako dedikatoria "urteetan egindako lanari esker, Batasuna bakearen bidetik eraman" duelako egiten ziola esaten duen.

Erreakzioak

Uxue Barkos Nafarroa Baiko diputatuak, Urizen azken helburua "bakea bultzatzea" zela azpimarratu du, eta zinegotziak emandako azalpenak "errespetu osoa" merezi duela gaineratu du.

Bestalde, Yolanda Barcina UPNko presidenteak txupina Arnaldo Otegiri eskaini behar ziotela jakin izan balu, ez litzatekeela jaien hasierako ekitaldira joango esan du.


Katalunia ‘kezka larria’ dela onartu du erregeak, eta Konstituzioaren alde egin du

Felipe VI.aren Gabonetako mezuak 12 minutu iraun du, eta oraingoan Kataluniari aipamen zehatza egin dio.

Felipe VI.a erregeak Gabonetako mezuan onartu du Katalunia dela Espainiak duen "kezka nagusietako bat". Espainiako demokraziaren oinarrizko balioak indartzera deitu du, eta aipamen berezia egin die "elkar ulertzeko borondateari" eta "gure ezberdintasunak Konstituzioaren errespetuaren barruan integratzearen garrantziari", "lurralde aniztasuna onartu eta indarra ematen digun batasunak definitzen eta babesten baititu".

Gobernu-eraketa

Estatuko buruzagiak gainetik aipatu du Pedro Sanchezen inbestidurarako PSOEren, Unidas Podemosen eta ERCren arteko negoziaketa eta Espainia "Diputatuen Kongresuak hautagaia aukeratzeko prozedura konstituzionalean" murgilduta dagoela adierazi du soilik. Konstituzioaren arabera, Kongresuari dagokio "espainiar guztien interes orokorrerako egokiena iruditzen zaiona erabakitzea".

Kataluniako gatazka

Erregeak Katalunia behin bakarrik aipatu du, Espainiak dituen "kezka larrien" artean, iraultza teknologikoaren kohesio sozialerako ondorioekin eta herritarrek erakundeengan duten konfiantza eskasarekin batera. Hala ere, erkidego horren egoera duela sei urtetik hona (2014tik) urtero aipatu izan du Gabonetako mezuetan.

"Pentsa dezagun handi, egin dezagun aurrera handinahiz"

Aurten, Espainiako gizartearen gaitasunaren aldeko mezua plazaratu du erregeak. "Konfiantza izan dezagun geure buruarengan, gure gizartean; konfiantza izan dezagun Espainiarengan, eta gure arazoak konpontzeko, eutsi diezaiegun partekatzen ditugun balio demokratikoei, gure bizikidetza higatu eta gure etorkizuna txirotuko duten zatiketarik eta liskarrik gabe".

Mezuan hainbat erronka identifikatu ditu, hala nola, aro teknologiko berria, EBren norabidea, migrazio mugimenduak, gizon eta emakumeen arteko lan desberdintasuna, klima aldaketari eta iraunkortasunari aurre egiteko modua, enplegu falta, batez ere gazteengan eta zailtasun ekonomikoak dituzten familiengan. "Kezka nagusia" izaten jarraitzen dute, "krisi ekonomikoak desberdintasun maila areagotu duelako".

Muturreko autokonplazentziaren edo autokritika suntsitzailearen aurka

Erregeak azaldu du lan ugari dagoela egiteko, hobetzeko eta berritzeko, eta horrek "muturretan ez erortzea" eskatzen du. Berak aitortu bezala, "gabeziak edo akatsak isilaraziko dituen autokonplazentzia batean eta ondare hiritar, sozial eta politiko handia ukatzen duen autokritika suntsitzaile batean".


Urkuluko urtegira

Datorren igandean Urkuluko (Aretxabaleta) urtegira joango dira Mendiriz Mendiko gaztetxoenak. Izena emateko aukera dago, gaur, ostegunean eta ostiralean.


5.-Txekor masailak oporto saltsan

Osagaiak (4 pertsonentzat)

800 gr txekor masail

2 tipula

Porru 1

2 azenario

500 ml ardo beltza

Oliba olioa

Gatza

Oporto saltsa egiteko:

300 ml. Oporto ardo

100 gr. azukre

100 ml. ur

Txekor masailak oporto saltsan

Pausoak:

Barazkiak txikitu eta oliba oliotan gorritu. Ardoa gehitu eta su baxuan 10 bat minutuz eduki. Txekor masailak gatzatu, zartagi batean frijitu eta barazkiei gehitu. Urez ondo estali eta 3 orduz poliki-poliki irakiten eduki. Behin xamurtu direnean, masailak atera eta barazkiak xehatu. Ostean, dena elkatu eta gatzez probatu.

Oporto salsa egiteko, ardoa, azukrea eta ura su baxutan irakiten eduki, loditu arte.

Txekor masailen platera patata krema arinarekin aurkez daiteke.

Tabernan bertan eskaintzen dute aipatu platera eta harrera beroa du bezeroen artean. Prestaketarako bere denbora behar badu ere, erraz egiten dela uste du sukaldariak. Eta emaitza: goxo-goxoa!


Asteazkenean aurkeztuko dute Jexuxmai Lopetegiren azken lana, Zarauzko Modelon

Jexuxmai Lopetegi bakarlari zarauztarra. Aritz Mutiozabal

Asteazkenean arratsaldeko 19:00etan aurkeztuko dute Errekan gora diskoa, Jexuxmai Lopetegi zarauztarren azken lana. Aritz Mutiozabal izango du musikariak bidaide, eta lanaren nondik norakoen inguruan jardungo dute biek, Modelo aretoan. Ostiralean, berriz, bere taldearekin kontzertua eskainiko du areto horretan, 20:30etik aurrera. Sarrerak bost euro kostako du eta emanaldia hasi baino ordubete lehenagotik jarriko dituzte salgai, lehiatilan.


Jaunartzeak egingo dira domekan

Joan den domekan ere izan ziren. Guztira, 61 umek egingo dute aurten jaunartzea.

Domekako jaunartze-meza, 13:00an hasiko da, Parrokian.

Aurreko domekan bezala, oraingo domekan ere jaunartzeak egingo dira. Guztira, 61 umek egingo dute aurten jaunartzea.


GKE bateko bi kide bahitu dituzte ekintzaileek Afrika Erdiko Errepublikan

Zenbait iturriren arabera, bahituetako batek NBErentzat lan egiten du.

Bi bahituetako bat 67 urteko emakume frantziarra dela berretsi dute iturri ofizialek. Lekukoen arabera, armatutako ekintzaileek gobernuz kanpoko erakunde bateko kideak zihoazen autoa geldiarazi zuten, Banguin, hiriburuan, eta ibilgailutik jaistera derrigortu zituzten guztiak.

Poliziak uste du milizia kristau bateko kideak direla bahitzaileak, eta asteburuan euren buruzagia atxilotzeagatik mendekatzea izan dela erasoaren helburua.


Patxi Zabaleta: "Sanzi zer esan eta zer egin esatera dator Raxoi"

ETAren su-etenaren iragarpenaren ondoren UPNko militante asko ez daudela alderdiak hartu duen jarrerarekin gustura uste du Patxi Zabaleta Aralarreko koordinatzaile eta Nafarroako Parlamentuko kideak, eta hain justu, ondoez hori konpontzera datorrela Raxoi iruñera. "UPNkoak beren barne egiturak lasaitzeko egingo dute bilera hori, nahiko barregarri geratzen ari direlako azken aldi honetan. Baina horrek ezin du ezkutatu beren jarrerak zeharo aldatu egin dituztela hamabost egunetan", agertu du Zabaletak. Finean, "Sanzi zer esan eta zer egin" esatera datorrela PPko presidentea nabarmendu du.


Arabak eta Gipuzkoak igandean abiatuko dute errepideetako neguko plana

Bizkaiak hilaren 1ean egin zuen. Orotara, elurra kentzeko 166 makina izango dira EAEko errepideak garbitzen.

EAEko erakundeak prest daude jada neguari aurre egiteko.

Hori horrela, Arabak igandean abiatuko du errepideetako neguko plana. Orotara 234 profesional eta 1,2 eta 1,5 milioi euro artean bideratuko dituzte lurraldeko errepideak garbi mantentzeko.

Plana apirilaren 15a arte izango da indarrean, baina baliteke gehiago luzatzea egun horren ostean elurra egiten jarraitzen badu.

Profesional horiek 1.500 kilometro errepide zaindu beharko dituzte, eta horretarako elurra kentzeko 35 makinaz eta 65 traktorez baliatuko dira.

Helburua da elurrak eta izotzak ez geldiaraztea pertsonen eta enpresen jarduera, Josu Lopez Ubiera Errepide Azpiegituren diputatuak azaldu duenez.

Bizkaian, hilaren 1ean jarri zuten martxan plana. Zehazki, elurra kentzeko 74 makina mobilizatu dituzte, eta 9.290 tona gatz, 200 metro kubiko gesal eta 356 profesional bideratu dituzte horretarako. Apirilaren 30a arte izango da indarrean.

Aldundiak azaldu duenez, elurte edo izozte handia egongo balitz, lehen lehentasuna errepide sare nagusiko bederatzi bide garbitzea izango litzateke. Hauek dira: AP-8, N-637, N-240, Santo Domingo eta aireportuko, superportuko eta ospitaleetako sarbideak.

Bigarren fasean, beste 19 errepide garbituko lituzkete, hala nola Artatza, Gernika-Bermeo, Bilbo-Balmaseda, Enekuri, Autzagane, Unibertsitateko sarbidea eta Mungia-Bermeo.

Gipuzkoako Aldundiak ere igandean abiatuko du plana, apirilaren 15a arte. 322 profesional arituko dira errepideak zaintzen.

Guztira, 80 kamioi, 15 ibilgailu arin eta 10.450 tona gatz izango dituzte prest.

Helburua da "errepideak garbi mantentzea, izotz eta elur gabe". Nolanahi ere, denborale egunetan, ibilgailua ez hartzea eskatu die foru erakundeak herritarrei. Hartu behar izanez gero, autoa egoera onean edukitzeko eta erregai tanga beteta edukitzeko deia egin du.


Gazteak streaming bidez emango ditu Plateruenako kontzertuak

Gatibu, Bizardunak eta Vendetta taldeek Durangoko Azokan eskainiko dituzten zuzenekoak streaming bidez emango ditu Gazteak.

Abenduaren 5ean eta 6an, Durangoko Euskal Liburu eta Disko Azoka dela eta, Gatibu, Bizardunak eta Vendetta taldeek Plateruena Kafe Antzokian arituko dira.

Azokak ateak zabaldu baino egun bat lehenago, abenduaren 5ean, joko du Gatibuk Durangon. Egun bat geroago, abenduaren 6an, Bizardunakek eta Vendettak aginduko dute agertokian.

Kontzertuak 22:30ean hasiko dira, eta bertara joateko aukerarik ez duzuenok, Gaztean jarraitu ahal izango dituzue emanaldiak, streaming bidez.


Azken egunean Nafarroan bi hildako koronabirusagatik eta PCR probetan 5 positibo atzeman dituzte

Datuen eguneraketa: maiatzak 26, 17:00etan | Azken 24 orduetan Nafarroan bi pertsona hil dira Covid-19 birusak jota. Hartara, orain 512 dira erregistratutako hildakoak. Gainerakoan, epidemia hasi zenetik, 9.019 dira Osasunbideak baieztatu dituen positiboak, horietatik 5.225 PCR proben bitartez eta 3.794 antigorputzen testaren bitartez. Positibo aktiboei dagokionez (kutsatuak - sendatuak - hildakoak), 3.458 dira orain ofizialki zenbatutakoak, atzo baino 72 gutiago. Eritasuna gainditu dutenei dagokionez, 5.049k hartu dute alta epidemiologikoa, horietatik 131k azkeneko orduetan.

KORONABIRUSA NAFARROAN maiatzak 26

Infogram


Onintza Enbeita Pep Guardiolarekin maitemindu da

Azken egunetan bizitako zenbait kontuk futbolaz zuen iritzia aldatzera behartu dute bertsolari bizkaitarra.

Asteartero bezala, 'Dida' saioan izan da Onintza Enbeita. Gaurkoan futbola izan du hizpide bertsolari bizkaitarrak; Pep Guardiolari eta Xabi Alonsori buruz mintzatu da, gehien bat.

Bartzelonan igaro du astebukaera Enbeitak, Kataluniako erreferendumaren aurkezpena tarteko. Orain arte, futbola zein futbolariak ozen kritikatu izan ditu, horietako asko kulturalki oso jantziak ez direla argudiatuta, baina Guardiolaren irudiak, besteak beste, iritziz aldatzera behartu du Enbeita.

Betidanik izan du gustuko Manchester Cityko entrenatzailea, eta behin baino gehiagotan harengatik partidu oso bat ikusi duela aitortu du Enbeitak, nahiz eta futbola gustuko ez izan. Gainera, Europa mailan hain ezaguna izanda, erreferendumaren alde eman duen urratsarekin oso ausarta izan dela adierazi du. Horrenbestez, futbolari buruz zituen topikoak hautsi ditu, eta orain arte sarritan erabilitako berbak irenstea besterik ez zaio geratu 'Dida' saioko kolaboratzaileari.

Halaber, bart ETBk Xabi Alonsoren inguruan emandako dokumentalaz hitz egin du, askotan futbola futbolariaren izaera erakusteko bide ere badela azpimarratuz. Ildo horretan, atzoko saioan jazotako kontakizunen bat edo beste aipatu du.

Laburbilduz, asteburuak futbolaz maitemintzeko aukera eman diola esan du Enbeitak, Guardiola geroz eta gehiago maite duela argi utzita.


Betaurreko progresiboak galdu zituzten Hernanin, San Joan egunean

Joan den ekainaren 24an, San Joan egunez, betaurreko progresiboak galdu zituzten, Biteri kultur etxea eta Dori taberna inguruan. Eguzkiarekin iluntzen diren horietakoak dira. Deitu: 618 323 170.


El Drogasek eta (Des) memoria taldeak emakume erresistente eta errepresaliatuak omendu dituzte

Atzo, zapatua, zuzenekoa eskaini zuen El Drogas-ek eta (Des) memoria taldeak Espaloia antzokian. Emakume erresistente eta errepresaliatuak omendu zituzten. Izan ere, Intxorta Erresistentzia Egunean emakume horiek egindako lana azaleratzea gura dute Intxorta Kultur Elkarteak eta Elgetako Udalak. Hala, omenaldia egingo zaie apirilaren 24an.

Kontzertua herritar talde baten ekimenez antolatu da Elgetako Udalaren laguntzarekin.


AEBk eta Txinak gerra komertziala baretzeko ituna egin dute

Akordio horri esker, AEBk bertan behera utzi du Txinako inportazioen muga-zerga % 25-% 30 igotzeko asmoa, 250.000 milioi bat dolarreko balioa zuena.

AEBk eta Txinak aurre akordio "esanguratsua" lortu dute iaz hasi zuten merkataritza gerra baretzeko, eta APECen goi-bileran sina dezakete, Donald Trump AEBko presidenteak iragarri duenez.

Akordio horri esker, AEBk bertan behera utzi du Txinako inportazioen muga-zerga % 25-% 30 igotzeko asmoa, 250.000 milioi bat dolarreko balioa zuena. Txinak, berriz, AEBko nekazal produktuetan 40.000 milioi dolarretik gorako gastua egiteko konpromisoa hartu du, Etxe Zuriak zabaldu duenez.

"Lehenengo faseko akordio esanguratsua lortu dugu, baina oraindik ez dago idatzita", adierazi du Trumpek Liu He Txinako lehen ministro ordearekin izan duen bileraren ostean.

Ituna datozen lau asteotan jarriko dute paperean, eta asmoa da Trumpek eta Xi Jinping Txinako presidenteak APECen goi-bileran sinatzea, Txilen, azaroaren 16an edo 17an.

Agintari estatubatuarrak zehaztu du Txinako dibisen debaluazioari buruzko neurriak ere jasotzen dituela akordioak, jabetza intelektualari lotutako gaiekin batera. Dena den, bigarren faserako utzi omen dute teknologia transferentzia behartuari buruzko eztabaida.

Era berean, akordioak ez die betoa kentzen Huawei etxeko telefonoen esportazioei, paraleloki negoziatzen ari baitira beste mahai batean, Robert Lighthizer AEBko Atzerri Merkataritzako ordezkariak azaldu duenez.


Nafarroako Herriz Herri eta III. Mailako Aizkora Txapelketako finalak asteburuan Arraiozen eta Oitzen

Herri kirol saioa Arraiozen jokatuko da eta aizkora txapelketako finala Oitzen

NAFARROAKO HERRIZ HERRI TXAPELKETA Kirol ekitaldi garrantzitsuz beteriko asteburua izanen da gainean duguna. Alde batetik, Herriz Herri Txapelketako finala jokatuko da Arraiozen larunbatean, herriko besten barne. Bertzetik, berriz, III. Mailako Aizkora Txapelketaren finala jokatuko da igandean Oitzen, hau ere herriko besten barne.

Nafarroako Herriz Herri Txapelketako finala

Sailkapeneko lau jardunadi jokatu ondoren, larunbat honetan, hilak 6, jokatuko da Nafarroako Herriz Herri proba konbinatuetako finala, Arraiozko laxo plazan, 19:00etatik aitzinera.

Lehenengo proba konbinatukoek jokatuko dute finala. Proba horretan, lokotx-biltzen, zaku-eramate lasterketan, aizkoran, lasterka eta arpanean ariko dira. Hiru talde ariko dira lehian: Igantzi, Ultzama eta Berriozar.

Garraldak, Berako Gure Txokoak eta Basaburuak 4., 5. eta 6. postuetarako lehiatuko dute.

Bigarren konbinatuetan ere azken saioa izanen da Arraiozen jokatuko dutena. Kasu honetan, harria jasotzen, txingak eramaten eta ingude altxatzen ariko dira partaideak. Bigarren konbinatu hori liga sistema bidez jokatzen ari dira, beraz, larunbateko denborak orain arteko denborei batuko zaizkie, eta guztira, denbora hoberena egiten duen taldeak lortuko du txapela.

Nafarroako III. Mailako Aizkora Txapelketako finala

Uztailaren 10ean jokatu zen Nafarroako III. Mailako Txapelketaren kanpoaketa, eta ondoko bost aizkolariok lortu zuten finalean aritzeko txartela: Patxi Mindegia (Zubieta), Ruben Saralegi (Iruñea), Julen Kañamares (Berriozar), Raul Castro (Urrotz) eta Oihan Larretxea (Bera).

Final hori Oitzen jokatuko da, igandean, irailak 7, 17:30ean hasita Aizkolari bakoitzak lau enbor ebaki beharko ditu: bi kanaerdiko eta bi 45 ontzako.

Oizko jaialdian, gainera, Agiteren errekor saiakera ikusteko aukera izanen da. Zutika kanako enborra mozten ahaleginduko da bortz metroko altueran.


Baratze ekologikoa

Otsaileko bi larunbatetan 10 lagunek Baratze Ekologikoari buruzko ikastaroan parte hartu dute. Maiatzean Hondarribiko baserri ekologiko bat ikustera ere joanen dira. Ikastaroa Udaleko Kultura Batzordeak antolatu du eta eskolan burutu da.